shiv sagar pal's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos shiv sagar pal's Likes Shiv sagar pal's Friends\nView All shiv sagar pal's Page\nSupriya and shiv sagar pal are now friendsNov 20, 2011Rajeev Mishra "राजीव भोजपुरिया" leftacomment for shiv sagar pal"प्रणाम भाई जी ,\nराउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी !"Nov 14, 2011जय भोजपुरी leftacomment for shiv sagar pal"आ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटे\nआशा बा ०३/१२ २०११ के सिवान मे भेट…"Nov 10, 2011जय भोजपुरी leftacomment for shiv sagar pal"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Nov 10, 2011shiv sagar pal leftacomment for ARBIND KUMAR SINGH"arbind bhai online chat nahi hota hai kya isme"Nov 10, 2011shiv sagar pal is nowamember of JaiBhojpuri.comNov 10, 2011 Welcome Them! RSS\nराउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी ! At 9:11pm on November 10, 2011, जय भोजपुरी said… आ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटे\nजय भोजपुरी At 9:10pm on November 10, 2011, जय भोजपुरी said… प्रणाम ,जय भोजपुरी


LAXAMAN CHATURVEDY's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos LAXAMAN CHATURVEDY's Likes LAXAMAN CHATURVEDY's Friends\nView All LAXAMAN CHATURVEDY's Page\nशशि कुमार सिंह (SHASHI) leftacomment for LAXAMAN CHATURVEDY"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Aug 27, 2012Rajeev Mishra "राजीव भोजपुरिया" leftacomment for LAXAMAN CHATURVEDY"भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Aug 27, 2011शशि कुमार सिंह (SHASHI) leftacomment for LAXAMAN CHATURVEDY"प्रणाम आ जय भोजपुरी\nजय भोजपुरी"Aug 27, 2011akhilesh leftacomment for LAXAMAN CHATURVEDY" ScrapU"Aug 27, 2009manoj leftacomment for LAXAMAN CHATURVEDY"happy b'day\nmanoj live india"Aug 26, 2009Admin leftacomment for LAXAMAN CHATURVEDY"लक्ष्मण जी, जयभोजपुरी डॉट कॉम पर राउर स्वागत बा..."Aug 8, 2009LAXAMAN CHATURVEDY updated their profileAug 8, 2009LAXAMAN CHATURVEDY is nowamember of JaiBhojpuri.comAug 8, 2009 Welcome Them! RSS\nBALLIA U P\nI AM FROM NAGAWA VILLAGE SITUATED7KM FROM HISTORICAL CITI BALLIA IN U P.HAVE DONE THREE BHOJPURI FILMS AS LEAD ROLE-NAMED-DOLI AAYEE TOHAR ANGANA,SAIYAN BHAYE THANEDAR,GORIA KAHA TORE GAON RE.\nWISH TO SEE BHOJPURI LANGUAGE AHEAD AND KEEP ON DOING WORK FOR IT. Comment Wall (6 comments)\nAt 9:07am on August 27, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 3:59pm on August 27, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 12:33am on August 27, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 6:00pm on August 27, 2009, akhilesh said… ScrapU At 7:14pm on August 26, 2009, manoj said… happy b'day\nmanoj live india At 4:48pm on August 8, 2009, Admin said… लक्ष्मण जी, जयभोजपुरी डॉट कॉम पर राउर स्वागत बा... No comments yet!


जौनपुर के रामपुर डेरवां में हुँड़ार उपटल – टटका खबर\nजौनपुर के रामपुर डेरवां में हुँड़ार उपटल\nजौनपुर के सरायख्वाजा इलाका के रामपुर डेरवां में एगो तेंदुआ तीन जने के घाहिल करत एगो घर में घुस गइल. घर में मौजूद मेहरारू अपना लड़िका के ले के रसोई में घुस गइल आ भीतर से बंद क लिहलसि. तबले गाँव के लोग बाहर से घेर के तेंदुआ के ओही घर में बंद क दिहल. खबर मिले का बेरा ले वन विभाग ओह तेंदुआ के नइखे धइले आ उ ओहिजे बंद बा.\nबतावल जात बा कि एगो आदमी अपना खेत में सूतल तेंदुआ के भगावे के कोशिश कइलसि त ऊ ओकरा पर हमला क दिहतसि. ओकर चिल्लाइल सुन के लोग धावल आ तेंदुआ के भगावल. राहे में ऊ एगो बूढ़ पर हमला क दिहलसि त ओकर बेटा बचावे के कोशिश कइलसि. तब तेंदुआ ओकरो के घवाहिल क दिहलसि. एह बीच गाँव के लोग के हल्ला से भागत ऊ एगो घर में घुस गइल.\nTags: जौनपुर, तेंदुआ, रामपुर डेरवां


खबर भोजपुरी में (बुध,7जनवरी 2015) – टटका खबर\n(मंगल,6जनवरी के खबर)\nटाटा समूह के संस्‍थापक जमशेदजी नुसरवानजी टाटा के 175वीं जयंती का मौका पर उनका सम्मान में स्‍मारक सिक्‍का जारी कइलन प्रधानमंत्री नरेन्‍द्र मोदी.\nमंगल के दिन शेयर बाजार खातिर अमंगली साबित भइल आ पिछला पाँच बरीस में सबले बड़हन गिरावट का साथ बन्द भइल. बाजर गिरला के ताकत अइसन रहल कि सेंसेक्स के करीब सगरी शेयर भहरा गइले आ सेंसेक्स 855 अंक गिर के बन्द भइल. निफ्टिओ के हाल इहे रहल आ उहो 250 अंक के गिरावट का साथे बन्द भइल. बाजार के पंडितन के कहना बा कि पूरा दुनिया के गिरत बाजार का साथे भारतो के बाजार बह चलल रहे. कच्चा तेल के दाम में लगातार गिरावट आ यूरोप में ग्रीस के हालात का चलते ई गिरावट भइल. गिरावट के ई दौर कुछ लमहर चले के अनेसा जतावल जात बा आ एह बीच बढ़िया शेयरन के खरीददारी करे के मौको मिलल बा जवन पिछला चढ़ाई का दौर में खरीद से छूट गइल होखे.\nदिल्ली पुलिस आखिरकार सुनन्दा पुष्कर के हत्या होखे के बात मान लिहलसि आ एह मामिला में हत्या के केस दर्ज कर लिहलसि. सुनन्दा के पति शशिथरूर पिछला युपीए सरकार में मंत्री रहलन आ कुछ लोग के कहना बा कि सत्ता के हनक का डर से तब हत्या के मामिला दबा गइल रहे. सुनन्दा के हत्या में खतरनाक हजर पालिनियम के इस्तेमाल होखे के अनेसा जतावल जात बा. सुनन्दा के जहर खाए भा इंजेक्शन के बात मेडिकल रिपोर्ट में कहल गइल बा. हत्या के केस दर्ज भइला पर शशि थरुर अचरज जतवले बाड़न. कांग्रेस एकरा में राजनीति देखत बिया. भाजपा प्रवक्ता नलिन कोहली कहले बाड़न कि अगर कवनो अपराध नइखे भइल त कांग्रेस घबरा काहे गइल बिया.\nपटना उच्‍च न्‍यायालय ने जनता दल यूनाइटेड से निलंबित चार गो बागी विधायकन के विधायकी खतम करे के फैसला पर रोक लगा दिहले बावे. बिहार विधानसभा के अध्‍यक्ष उदय नारायण चौधरी एह लोग के विधायकी रद्द करे के फैसला सुनवले रहलन. बिहार के मुख्यमंत्री जीतन राम माँझी अदालत के फैसला के सही बतावत कहलन कि विधायकन के सदस्यता रद्द कइल गलत रहुवे. भाजपा एह लोग के अपना गोल में शामिल होखे के नेवता दिहले बिया. एह बागी विधायकन के निशाना पर अब नीतीश कुमार बाड़न आ उनका के उखाड़ फेंके के बात कहत बाड़े.\nऑस्ट्रेलिया-न्यूजीलैड में होखे वाला अगिला विश्वकप क्रिकेट आ तिकोनिया सीरिज खातिर महेद्र सिंह धोनी के कप्‍तानी में 15 सदस्यीय भारतीय टीम के घोषित क दिहल गइल. एह खिलाड़ियन के नाम बा – कप्‍तान महेद्र सिंह धोनी, शिखर धवन, रोहित शर्मा, विराट कोहली, अजिंक्या रहाणे, सुरेश रैना, अंबाती रायुडू, रवींद्र जडेजा, रविचंद्रन अश्विन, अक्षर पटेल, इशांत शर्मा, मोहम्मद शमी, उमेश यादव, भुवनेश्वर कुमार अउर स्टुअर्ट बिन्नी. तेज गेंदबाज मोहित शर्मा आ धवन कुलकर्णी के तिकोनिया सीरिज में राखल जाई.\nराजधानी पटना के गांधी मैदान में साल 2013 में भाजपा का हुंकार रैली में बम विस्फोट करे वाला मामिला में अदालत में दस गो आरोपियन का खिलाफ आरोप तय हो गइल. एहनी के नाम ह अजहरउद्दीन अंसारी, उमर सिद्दिकी, फकरूदीन, अहमद हुसैन, नोमान अंसारी, फिरोज आलम, इफतेखार आलम, तौफीक अंसारी, हैदर अली आ मुजिबुल्ला. एह बम धमाकन में अनेके लोग के जान चल गइल रहे.\nपंजाब के मुख्‍यमंत्री रहल बेअंत सिंह के हत्यारन में से एगो जगतार सिंह के थाईलैंड पुलिस गिरफ्तार क लिहले बिया जे पिछला अक्‍टूबर से गुरमीत सिंह के नाम ध के थाईलैंड में रहत रहुवे.\nनागरिकता अधिनियम में संशोधन के अध्‍यादेश पर राष्‍ट्रपति प्रणब मुखर्जी के हस्‍ताक्षर हो गइला का बाद भारतीय मूल के लोग के आजीवन वीजा दे दिहल जाई आ हर बेर भारत अइला पर थाना में हाजिर होखे के जरूरत ना पड़ी ओह लोग के. साथही भारत में शादी करे वाला विदेशियन के भारत के नागरिकता मिलल आसान बना दिहल गइल बा.\nकोयला उद्योग के मजदूर मंगल से पाँच दिन के हड़ताल प चल गइल बाड़े. एह लोग के शिकायत बा कि सरकार कोल इंडिया में विनिवेश काहे करत बिया आ ओकर पुनर्गठन काहे कइल चाहत बिया.\nदेश भर के बैंकन में बुध का दिने होखे वाला हड़ताल टार दिहल गइल बा. यूनाइटेड फोरम आफ बैंक यूनियंस के संयोजक एम वी मुरली ई जानकारी देत कहलन कि भारतीय बैंक एसोसिएशन अपना वेतन संशोधन प्रस्‍ताव में सुधार क लिहले बावे जवना का बाद हड़ताल के टार देबे के फैसला कइल गइल.\nसिड‍नी में चउथा आ आखिरी टेस्ट मैच के पहिला दिने ऑस्‍ट्रेलिया दू विकेट का नुकसान पर 348 रन बना लिहले बावे.\nएह साल यूपी में सात करोड़ आ बिहार में अढ़ाई करोड़ लोग के आधार कार्ड बना के भारतीय विशिष्‍ट पहचान पत्र प्राधिकरण बड़हन काम कइले बा.\nवाराणसी नगर निगम के सीमा में 78 गो अउरी गाँवन के शामिल करे के प्रस्ताव नगर निगम के सदन में सभका मरजी से पारित हो गइल. एह लोग के अब बेहतर नागरिक सुविधा दिहल जा सकी. इहो फैसला भइल कि अगिला दस बरीस ले एह गाँव के लोग से गृह कर ना वसूलल जाई.\nपिछले तीन दिन से घाम निकलला का बावजूद जाड़ा के प्रकोप बनल बा. यूपी आ बिहार में जाड़ा से लोग ठिठुरत बा.


प्रतिभा बा त सबकुछ बा, कहेली मोनिका सिंह बत्रा – Anjoria\nकाल्ह ले एगो सामान्य दीखत देहरादून के बेटी मोनिका सिंह आजु भोजपुरी सिनेमा के स्टार बन गइल बाड़ी, उनकर नाम जुबान पर आवते राष्ट्रीय नाट्य विद्यालय, नई दिल्ली के एगो कामयाब छात्रा के चेहरा सामने आ जाला. भोजपुरी फिलिम “एलान बा” से सुर्खियन में आइल मोनिका सिंह बत्रा अब भोजपुरी में हॉट केक बन गइल बाड़ी, हर निर्माता के पहिला पसंद. मोनिका के कईएक भोजपुरी फिलिम आवे वाली बाड़ी स. बाकिर फिलहाल उ ˜हम हैं जोशीले” से चरचा में बाड़ी.\n“हम हैं जोशीले” में अपना रोल के दमदार बतावे वाली मोनिका के कहना बा कि उनका के एह फिलिम में नया अवतार में देखल जाई. निर्माता-निर्देशक अनिल सिनकर के एह फिलिम में मोनिका खेसारी लाल यादव संगे काम कइले बाड़ी. एह अनुभव के मोनिका बहुते बढ़िया बतावत कहली कि खेसारी लाल जी का साथे काम करत नीमन लागल.\nकमे समय में भोजपुरी सिनेमा में मिलल अपना सफलता का बारे में मोनिका के कहना रहे कि अगर कलकार में दम बा त सभे ओकरा के पसंद करी. एहिजा प्रतिभा के पूजा होले. अगर प्रतिभा बा त सबकुछ बा ना त कुछउ नइखे. कहली कि फिलिम में आवे से पहिले पूरा तइयारी क लिहले रही. दर्शक हमरा काम के पसंद कइले आ निर्माता लोग के लागल कि हम बढ़िया कर सकीले. इहे हवे हमरा सफलता के राह.\nकवनो खास किरदार करे के ईच्छा का बारे में मोनिका के कहना बा कि बहुते अइसन किरदार बा जवन उ इल चहीहें बाकिर समय से पहिले ना. जब समय आई त ओह किरदारन में नजर आईए जाएब. आगे के अबही कुछ सोचले नइखी मोनिका बाकिर कहली कि हर आदमी के अपना आवेवाला दिन का बारे में सोचे के चाहीं. अपना बारे में कहली कि जब समय मिली त सोच लीहें.


लस्टम पस्टम – पृष्ठ 13 – Anjoria\nनरक के समर्थन में नेताजी के नारा\n– जयंती पांडेय सड़क दुर्घटना में एगो वरिष्ठ नेता के मृत्यु हो गइल. उनकर देह तऽ खैर देश के अमानत रहे, से चारू ओर शोक मनावल जात रहे लेकिन नेताजी…\n– जयंती पांडेय ओह दिन जब भगतजी मुअले, तऽ सबलोग कहऽल – भगतजी स्वर्गवासी हो गइले. पर अब मालूम भइल कि भगतजी, स्वर्गवासी ना, नरकवासी भइले हंऽ. हम कहब तऽ…\n– जयंती पांडेय बाबा लस्टमा नंद के दुअरा पर सबेरहीं पहुंचले रामचेला. बाबा मालगोरू के नादे पर बान्ह के जब फुरसताह भइले तऽ रामचेला के लगे आ के बइठले. रामचेला…\n– जयंती पांडेय रामनिहोरा. ऊ गांव -जवार के बड़ा पुरान नेता हवें. कौ हाली तऽ परधानी जीत भइल बाड़े. एक दिन भिनसहरे बाबा लस्टमानंद के दुअरा पर अइले. बाबा बैलन…\nअगस्त 13, 2010 OmPrakash Singh\n– जयंती पाण्डेय महंगी के बढ़े में सरकार के कवनो दोष नइखे. महंगी के काम ह बढ़ल. अगर ऊ ना बढ़ी त केहु ओकरा ना चीन्ही, ना पूछी. सोसाइटी में…\nराम निहोरा अपना गाँव जवार के बड़ा पुरान नेता हउवें. कौ हाली त परधानी जीत गइल बाड़े. एक दिन भिनसहरे बाबा लस्टमानंद का दुअरा पर अइले. बाबा तब बैलन के…\n– जयन्ती पाण्डेय पिछला दिने लस्टमानन्द दिल्ली गइल रहलन. का कहीं का नजारा रहे. जब से दिल्ली में मेट्रो रेलगाड़ी चले लागल तबसे ओहिजा का लोगन का जिनिगी में बहार…\n– जयन्ती पाण्डे रउआ कहीं चल जाईं, भारत के कवनो कोना में. सब जगहा रउआ पत्थर दिल के लोग भेंटाई. आखिर काहें ना? जेकरा पर जिम्मेदारी बा कि ऊ सबके…\n– जयन्ती पाण्डे वइसे त कलकत्ता शहर के बड़ाबाजार के सेठ अमीरचंद का लगे बहुत दौलत रह, करिया आ सफेद दूनो. कारोबारो कई गो रहे. जायज कम आ नाजायज बेसी.…\nअप्रैल 1, 2010 OmPrakash Singh\n– जयन्ती पाण्डे बाबा लस्टमानंद से राम चेला पूछलें कि बाबा हो, लक्ष्मी के भंडार, माने जे सरकार के खजाना कहल जाला ऊ असल में कहाँ रहेला? महँगाई में सबसिडी…


मोतिहारी टीसन से पाँच गो ठग पकड़इलें – टटका खबर\nमोतिहारी टीसन से पाँच गो ठग पकड़इलें\nएगो सोना व्यापारी के निशानदेही पर पुलिस मोतिहारी टीसन पर पाँच गो ठगन के पकड़ लिहलसि. ई सगरी ठग ओड़िया हउवें आ ग्रामीण इलाकन में सोझबक मेहरारुवन के बेवकूफ बना के ओहनी के असली गहना बदल के नकली गहना थमा देत रहले सँ. एह बीच दू गो ठग सामान साथे बच निकले में सफल हो गइले स.\nTags: ठग, मोतिहारी


प्रयोगकर्ता वार्ता:Kushmaha.Satoshar - विकिपीडिया\nस्वागतम्! नमस्कार Kushmaha.Satoshar जी, भोजपुरी विकिपीडिया पर राउर बहुत स्वागत बा!\nKushmaha.Satoshar जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 27,339 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १९:२४, ५ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Kushmaha.Satoshar&oldid=626044" से लिहल गइल\nLast edited on 24 सितंबर 2018, at 05:20\nएह पन्ना पर आखिरी बेर संपादन 24 सितंबर 2018 के 05:20 बजे भइल रहल।


कम्मर्पल्लि, दहेगाव मण्डल - यूनियनपीडिया, अर्थ वेब विश्वकोश\nकम्मर्पल्लि, दहेगाव मण्डल\nकम्मर्पल्लि, दहेगाव मण्डल में भारत के आन्ध्रप्रदेश राज्य के अन्तर्गत के अदिलाबादु जिले का एक गाँव है। आन्ध्रप्रदेश के जिले .\nनई!!: कम्मर्पल्लि, दहेगाव मण्डल और तेलुगू भाषा · और देखें »\nनई!!: कम्मर्पल्लि, दहेगाव मण्डल और भारत · और देखें »\nनई!!: कम्मर्पल्लि, दहेगाव मण्डल और आदिलाबाद · और देखें »\nनई!!: कम्मर्पल्लि, दहेगाव मण्डल और आन्ध्र प्रदेश · और देखें »


कटहर के कोआ तू खइलू, त ई मोटकी मुगरिया के खाई – टटका खबर\nJul 3, 2018 नीतीन गडकरी, सुषमा स्वराज. राजनाथ सिंह\nसुषमा जी एह घरी बहुते नाराज बाड़ी. उनुका शिकायत बा अपने लोग से कि ऊ उनुका खिलाफ काहे बोलत बाड़ें. अगर कुछ अनेरिया बाउर बकार कइए दिहले त ओकरा के महटिआवल चाह रहुवे. बाकिर सुषमा जी त अपने लोग से नाराज हो गइल बाड़ी आ भाजपा विरोधियन का हाथे खेलल शुरु कर दिहले बाड़ी. अगर इचिको राजनीतिक बुद्धि रहीत त सोचती कि का बाति बा कि आजु ममता, ओवैसी, बँवारा गिरोह, हिन्दू विरोधी मीडिया उनुका पक्ष में खड़ा होखे लागल बा. सुषमा जी, ई लोग तोहरा तरफदारी में नइखे आवत, ई लोग मौका के फायदा उठावत भाजपा आ सोशल मीडिया पर ओकरा समर्थकन का बीचे एगो बड़न खाई पैदा करे में लागल बा.\nसुषमा जी, अपने कई गो नीमन काम कइले बानी आ ओकरा खातिर राउर प्रशंसो कइले बाड़ें इहे लोग जे रउरा एगो गलत फैसला का खिलाफ आवाज उठावत बाड़ें. अगर सही रहतीं त कहतीं कि मामिला पर फेरु से विचार कइल जाई आ अगर कवनो गलती भइल बा त ओकरा के सुधार दीहल जाई.\nबाकिर ना. एहिजा त रउरा नियत में खोट पैदा हो गइल बा. रउरा अगिला चुनाव का मद्देनजर आपन गोटी बइठावे में लागल बानी. रउरा अपना के मुस्लिम भक्त बतावे जतावे में लाग गइल बानी. रउरा लागत बा कि एहसे सेकूलर-लिबरल-हिन्दूविरोधी मीडिया रउरा के नया नायक बना दी. एही मकसद से रउरा पासपोर्ट मामिला में कई गो नियम पिछला तारीख से बदलवा दिहनी. पता जँचला के जरुरत खतम करवा दिहनी, आवेदक के दीहल पता पर जा के पुलिस वेरिफिकेशन के प्रावधान हटवा दिहनी.\nआ अब राजनाथ सिंह आ नीतीन गडकरी रउरा साथे खड़ा लउकत बाड़ें त एहसे भाजपा समर्थक टोली – जवना क रउरा ट्रॉल साबित करावे में लागल बानी – के संदेह अउरी पोढ़ होखत बा कि एगो दुष्ट मंडली मौजूद बा भाजपा में जवन नइखे चाहत कि मोदी के सरकार दुबारा बनि पावे. बाकिर ई टोली जनता हिय आ सुनलही होखब कि –\nये जनता है, सब जानती है.


हम स्क्रिप्ट देखके स्टार फायनल करीले – डा. सुनील कुमार – Anjoria\nसिनेमा भोजुपरी में डा. सुनील कुमार के दबंग निर्माता आ वितरक मानल जाला बाकिर डा. सुनील खुद अपना के दबंग ना दिलेर मानेले. कहलें कि हम सिस्टम बदलल चाहीले बाकिर लोग हमरा साथे चले तब त. डा. सुनील के फिलिम नोट बरसावेली स. उनकर फिलिम ‘चाचा भतीजा’, ‘दामिनी’, ‘घायल योद्धा’ आ ‘दुर्गा’ सफलता के नया नया इतिहास रचली सँ. डा. सुनील पहिला भोजपुरी फिलिम निर्माता हउवन जिनकर दू गो फिलिम के शूटिंग एके साथ शुरु भइल. फिलिम रहली स ‘दिलेर’ आ ‘प्रेम दिवानी’.\nडा. सुनील कुमार निर्माता आ वितरक होला क साथही बिहार के विधायको हउवें आ मीठ बोलिया आदमीओ. पिछला दिने ‘दिलेर’ आ दोसरा बातन पर उनका साथे भइल बातचीत के कुछ अंश एहिजा दिहल जात बा\nडाक्टर साहब, एक ओरी आप भोजपुरी सुपर स्टार दिनेशलाल यादव के साथे ‘दिलेर’ ले आवत बानी आ दोसरा ओर चर्चित गायक राकेश मिश्रा के लांच करत बानी ‘प्रेम दिवानी’ से. का कहब?\nहम कबो स्टार देखके स्क्रिप्ट ना बनवाईं. हम स्क्रिप्ट देखके स्टार बनाइले. दिलेरो में अइसने भइल. ‘प्रेम दिवानी’ ला निर्देशक दिनेश यादव कहलें कि स्क्रिप्ट चाहत बा कि कवनो नया हीरो आवे त बिहार के चर्चित गायक राकेश मिश्रा के लांच कर दिहनी.\nराकेश मिश्रा संगे आप तीन गो फिलिम बनावत बानी, आ एगो वेब म्यूजिक के कुमार गौतम का साथे.\nजी हँ! राकेश मिश्रा क काम ‘प्रेम दिवानी’ में देखनी त कमाल के एक्टर आ बेहतरीन परफार्मर लगलन राकेश. ‘प्रेम दिवानी’ के बादे हमरा दू गो फिलिमन के स्क्रिप्ट तइयार रहल जवना में राकेश मिश्रा के साईन कर लिहनी. एहमें से एगो के निर्देशन ‘दिलेर’ के निर्देशक सुब्बाराव गोसांगी करीहें आ दोसरका के ‘दामिनी’ आ ‘दुर्गा’ के निर्देशक रहल शानू शाकिया.\nराउर फिलिम सिनेमा भोजपुरी के रूटीन सिस्टम बदलेली सँ. बात चाहे ‘चाचा भतीजा’, के होखे भा ‘दामिनी’, ‘दुर्गा’ भा ‘घायल योद्धा’ के. आखिर रउरा सगरी फिलिमन के सफलता के राज का ह?\nकवनो राज नइखे. हम राज रखबे ना करी पारदर्शिता पर भरोसा करीलें. चाहीलें कि भोजपुरी का रूटीन सिस्टम बदले बाकिर लोग साथ चले तब त.\nका ‘दिलेर’ आ ‘प्रेम दिवानी’ फिलिमो सफलता के रिकार्ड बनइहें सँ?\nबिल्कुल! ‘दिलेर’ होली पर सगरी सेंटर पर एके साथ रिलीज होखत बा, एहमें जइसन एक्शन बा वइसन भोजपुरी में अबले देखे के नइखे मिलल. हमरा एकरा पूरा टीम खासकर के निर्देशक सुब्बा राव गोसांगी, एक्शन डायरेक्टर वेंकट आ सुपर स्टार दिनेशलाल यादव ‘निरहुआ’ पर गर्व बा. एकर संगीत हमरे कंपनी विजयलक्ष्मी इंटरनेशनल के दिहल बा जवन कि कमाल के बनल बा.\nसुनत बानी कि पवनो सिंह के आफर दिहले बानी अपना एगो फिलिम ला?\nहँ ओकर स्क्रिप्ट कमाल के बा आ निर्देशक चाहत बाड़े कि नायक पवने सिंह रहसु. एहसे पवन सिंह के एकर ऑफर कइले बानी.


संजय सिंह Latest Hindi News संजय सिंह, Taja Samachar - News18 इंडिया\nबलिया के कई चीज बहुत मशहूर ह. ओकरा में ददरी मेला बहुत खास ह. असली में इहे मेला ह, जहांवा से जे जवन चाहेला उ ओकरा मिलेला. केहू आपन जानवर बेचेला, केहू कीनेला. केहू घर परिवार खातिर समान किनेला, त केहू खातिर इ खाली घूमे आ लोगन से मिलेके मौका होला. खेती-किसानी से लेकर घर-दुआर आ मन करे तो सर्कस, मुशायरा -कवि दरबार सब एके जगह....\nसंजय सिंहDecember 1, 2020,5:07 pm IST उत्तर प्रदेश, बिहार, भोजपुरी न्यूज़\nदिन भरि में कई हाली ऑफिस से बहरा निकलि के चुस्की-सुट्टा वाला लोगन के आराम हो गईल बा. आखिर चट्टिए पर आइके त ऑफिस-घर के बात होला. अब बॉस के चुगली करे के बा त ई काम ऑफिस में त होई . बहरा आवहीं के बा....\nसंजय सिंहNovember 20, 2020,3:29 pm IST उत्तर प्रदेश, बिहार, भोजपुरी न्यूज़\nके नइखे जानत कि ई लोग सोना-गहना में पइसा लगावत रहल हा. कहे के मतलब ई बा कि व्यापार कइला से अच्छा कवनो जगह पइसा लगाके ओकरा के बढ़ावल ठीक समझे वाली औरति लोगन के शेयर बाजार ठीक लागे लागल बा....\nसंजय सिंहNovember 17, 2020,3:23 pm IST उत्तर प्रदेश, बिहार, भोजपुरी न्यूज़\nकहे के मतलब ई कि वोट भले 17 फीसदी होखे, ई लोग कब का करी पता ना चले ला. पिछला बेरि त लागते रहे कि उ लोग भाजपा के खिलाफ अउर लालू-नीतीश के गठजोड़ के संगे बा. एहि बेरि बिलकुले चुप बा लोग....\nसंजय सिंहOctober 26, 2020,5:30 pm IST बिहार, भोजपुरी न्यूज़\nरामविलास पासवना भले शरीर से हमनी सभ के बीचे नइखन, पर अंतिम क्रिया के बाद भी उनकर धमक बिहार चुनाव में रही. कइसे? आईं पढ़ल जाउ....\nसंजय सिंहOctober 12, 2020,1:47 pm IST बिहार, भोजपुरी न्यूज़\nहाथरस मामला- खाली राजनीति ठीक नइखे, अपराध पर अंकुश लगावे के होई\nविरोधी लोगन के ते कुछऊ चाहीं, बाकीर ओकरे हद होखे के चाहीं. पहिले लोग मांग कईल कि सीबीआई जांच होखे के चाहीं. प्रदेश के मुख्यमंत्री बाबा आदित्यनाथ ओहू के मानि लिहले. बाकिर विरोधी का जे चुप रहे....\nसंजय सिंहOctober 6, 2020,3:29 pm IST मनोरंजन, उत्तर प्रदेश, बिहार, भोजपुरी न्यूज़\nविरोधी लोग हो हल्ला कइले, बिल फारि के हरिबंश के ऊपर फेंकले, उनकर माइक तुरि देहले. एह मामला में आठ जाना के राज्यसभा के एह बइठकि से बाहर कई दिहल गइल. ऊ लोग संसद के मैदाने में बइठ गइले. ओहि लोगनि के चाय पियावे हरिबंश बाबू पहुंचि गइले, जवना के प्रशंसा प्रधानमंत्री मोदी भी कइले हा....\nसंजय सिंहSeptember 23, 2020,10:54 pm IST मनोरंजन, उत्तर प्रदेश, बिहार, भोजपुरी न्यूज़\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा....परधानमंत्री बनारस से बाड़े, रक्षा मंतरी भोजपुरिया हइए हऊवन. भरोसा बा कि भोजपुरी के आपन जगहि मिली....\nसंजय सिंहSeptember 21, 2020,4:51 pm IST मनोरंजन, उत्तर प्रदेश, बिहार, भोजपुरी न्यूज़\nजगजीवन बाबू के मुताबिक हिंदी के गंगा जइसन विराट रूप देबे वाली गंगोत्री भोजपुरिए ह. उनकर कहनाम रहे कि हिंदी के विकास खातिर भोजपुरी के विकास जरूरी बा. भोजपुरी से प्रेम करे वाला लोग ए भासा के माई नियर मानेला आ उ लोग बकायदा बनारस में एगो मूरती भी बना लेले बा....\nसंजय सिंहSeptember 18, 2020,2:00 am IST मनोरंजन, बिहार, भोजपुरी न्यूज़\nनरेगा के नाम से आज के मनरेगा कार्यक्रम शुरु करे वाला रघुवंश बाबू ही रहला हां. उन कर गांव आ गरीब से जुड़ाव के नतीजा रहल हा कि आज भी ये योजना के लाभ हर तरफ मजदूरन के मिलत बा. उनका ये सब गुन के पहचाने वाला में कांग्रेस के परधान मंत्री मनमोहन सिंह भी रहलन हा....\nसंजय सिंहSeptember 15, 2020,5:40 pm IST मनोरंजन, उत्तर प्रदेश, बिहार, भोजपुरी न्यूज़\nपूर्वांचल में आजादी के लड़ाई के जब जिक्र होई त बाबू कुंवर सिंह के नाम जरूर रही. कुंवर सिंह के नाम पर पूर्वांचल के कई जिला में स्कूल कॉलोज त बनलेबा, उनका स्मृति में खूब साहित्य भी लिखल गइलबा....\nसंजय सिंहSeptember 11, 2020,11:50 pm IST मनोरंजन, उत्तर प्रदेश, बिहार, भोजपुरी न्यूज़\nभोजपुरी विशेष: भोजपुरी ठाट के हीरो रहनी हा महेंद्र मिसिर\nभोजपुरी गीतन के चरचा आवते महेंद्र मिसिर के नाम दिमाग में उभर जाला. महेंद्र जी जीवन उनका गीत से कम सरस ना रहल हा. पहलवान, क्रांतिकारी, स्वतंत्रता सेनानी और सबसे बढ़िके समर्पित मित्र. उनका जीवन के अलग-अलग पहलु पर लेख –...\nसंजय सिंहSeptember 8, 2020,1:27 pm IST मनोरंजन, उत्तर प्रदेश, बिहार, भोजपुरी न्यूज़\nभोजपुरिया माटी के त कोना कोना बड़का बड़का लोगन से भरल बा. पहिलका राष्ट्रपति बाबू राजेन्द्र प्रसाद होखसु, चाहे दूसरका आजादी के नेता बाबू जय प्रकाश नारायण, बड़ा लांबा बखान बा ये माटी के....\nसंजय सिंहSeptember 7, 2020,3:37 pm IST मनोरंजन, उत्तर प्रदेश, बिहार, भोजपुरी न्यूज़


भोजपुरी में पढ़ें: भोजपुरी सिनेमा के राजनीति से नाता | Bhojpuri Cinema Politics BJP Bihar Assembly Elections 2020 BJP Congress JDU nodakm – News18 हिंदी\nकला के सहारे लोगन के दिल जीते वाला कलाकार हमेशा से राजनीति में सफल भइल बा लोग. बात चाहे अब के होखे चाहे पहिले के. बिहार में अबकियो कई लोग चुनावी मैदान में उतरे खातिर रियाज करत बा.\nबिहार विधानसभा चुनाव के डुगडुगी बाजते राजनीतिक सरगर्मी तेज हो गइल बा. कोरोना के कारण भलहीं एह पारी चुनाव प्रचार अपना परंपरागत रूप में नइखे लउकत बाकिर कुछ गैर पारंपरिक चुनावी चकलस त लउके के शुरू होइये गइल बा. चुनाव प्रचार में भोजपुरी गीत एगो जहां बड़ फैक्टर रहत रहल ह आ बाटे ओहिजे चुनाव में फिल्मी हस्ती के इस्तेमाल चाहे बतौर उम्मीदवार सहभागिता भी आम बात हो गइल बा. भोजपुरी सिनेमा के राजनीति से नाता बहुत पुरान त नइखे बाकिर जब से भइल बा, अलबत्त नू भइल बा. ना लहर टूटता, ना लड़ी. लगातार दू बार से विधायक बनत आ रहल गीतकार विनय बिहारी एहू बार लौरिया सीट से ताल ठोक देले बाड़न. जहां एक ओर अबकी हैट्रिक लगावे के मौका बा, उहवें बदलल राजनीतिक परिस्थितियन में महागठबंधन के दावेदारी से रोमांचक चुनाव के आसार भी नजर आ रहल बा.\nवाल्मिकी नगर लोकसभा क्षेत्र के महत्वपूर्ण विधान सभा में से एक लौरिया सीट कांग्रेस खातिर अजेय सीट मानल जात रहल बा. 2000 के विधानसभा चुनाव में भी कांग्रेस प्रत्याशी विश्वमोहन शर्मा इहाँ से विधायक बनल रहलें. लेकिन ओकरा बाद 2005 के चुनाव से ई सिलसिला टूट गइल 2005 में जेडीयू के तरफ से प्रदीप सिंह इहां से विधायक बनलें. ओकरा5साल बाद 2010 के विधानसभा चुनाव में निर्दलीय प्रत्याशी विनय बिहारी प्रदीप सिंह के हरा देलें. 2015 में भइल चुनाव से पहिले विनय बिहारी भाजपा में शामिल हो गइलें आ एही पार्टी के तरफ से उ प्रत्याशी घोषित कइल गइलें. विनय बिहारी के जीत से ही बीजेपी लौरिया से आपन खाता खोललस. अब एह सीट पर महागठबंधन के घटक दल सब के भी निगाह जमल बा. देखे के बा कि विनय बिहारी कइसन सियासी 'सुर' लगावत बाड़न. साथ हीं विनय बिहारी के बहाने सिनेमा अउर सियासी सुर के सम्बन्ध के कहानी जानल भी रोचक आ प्रासंगिक बुझाता.\nई बात त जहजाहिर बा कि सिनेमा अउर राजनीति के रिश्ता बहुते पुरान बा. साऊथ के सिनेमा इंडस्ट्री से राजनीति में जाए के शुरू भइल प्रचलन, अब देश के सब फिलिम इंडस्ट्री में आ गइल बा. एम जी रामचंद्रन यानि एमजीआर पहिला फिलिम स्टार रहलें जे राजनीति ज्वाइन कइले अउर 10 साल (1977-1987) तक तमिलनाडू के मुख्यमंत्री भी रहलें. जयललिता, एनटीआर, रजनीकांत, कमल हासन समेत कई गो अइसन नाम बा जे भारतीय राजनीति में स्टार बनले या अभियो बनल बाड़ें. हिंदी फिलिम के बड़-बड़ अभिनेता राजनीति में गइलें. अमिताभ बच्चन अउर सुनील दत्त 1984 में कांग्रेस के ओर से चुनाव लड़लें अउर दूनों जाना जीत भी गइलें. लेकिन, बोफोर्स मामला में नाम उछलला पर अमिताभ राजनीति से कन्नी काट लिहले, जबकि सुनील दत्त कांग्रेस सरकार में मंत्री रहलें. गोविंदा, परेश रावल, जया बच्चन, शबाना आज़मी, जया प्रदा जइसन नाम भी राजनीति में आइल बा. एह में से कई लोग अभियो सक्रिय बा.\nकरीब 60 साल पुरान भोजपुरी फिलिम जगत भी एकरा से अछूता नइखे. शुरूआती भोजपुरी फिलिम स्टार जइसे असीम कुमार, सुजीत कुमार अउर राकेश पांडेय त राजनीति में आवे के बारे में ना सोचले लेकिन उनका बाद के पीढ़ी राजनीति में बढ़-चढ़ के हिस्सा लिहलस. कुणाल सिंह अस्सी-नब्बे के दशक के फिल्मन के सुपरस्टार रहलें. ऊ कांग्रेस अउर राजद के गठबंधन के सीट पर साल 2014 में पटना साहिब से शत्रुघ्न सिन्हा के टक्कर देले रहलें, हालाँकि ऊ शॉटगन से चुनाव हार गइल रहलें. ऊ 2,20,100 वोट के साथे दुसरा स्थान पर रहलें. कुणाल सिंह के बाबूजी बुद्धदेव सिंह भी कांग्रेस के लोकप्रिय नेता अउर 80 के दशक में जगन्नाथ मिश्र के सरकार में मंत्री रहलें.\nएगो इंटरव्यू के दौरान लोकसभा चुनाव 2019 ना लड़ला के सवाल पर कुणाल सिंह बतवलें कि, उनका के कांग्रेस पार्टी के गठबंधन खातिर क़ुर्बानी देबे के पड़ल. एही खातिर ऊ लोकसभा चुनाव ना लड़लें.\nभोजपुरी फिलिम के राजनीति से नाता पहिला बार मनोज तिवारी जोड़लें\nनगमा के भोजपुरी फिल्मन में प्रवेश\nनगमा जेकरा के अमूमन हिंदी फिलिम खातिर जानल जाला. ऊ भोजपुरी फिल्मन में भी काफी सक्रिय रहल बाड़ी, रविकिशन के साथे उनकर जोड़ी दर्शक लोग खूबे पसंद कइले. भोजपुरी के एगो गाना जे दूसरो इंडस्ट्री के लोगन के जुबान पर चढ़ल, “तोहार लहंगा उठा देब रिमोट से”, इनकरे फिलिम से रहल. लेकिन ई गाना अपना बोल के वजह से आलोचना के शिकार होत रहल. नगमा साल 2014 में कांग्रेस के ओर से मेरठ से चुनाव लड़ल रहली, लेकिन भाजपा के राजेंद्र अग्रवाल से हार के मात्र 13,222 वोट के साथे चौथा स्थान पर रहली.\nगोरखपुर के सांसद रविकिशन\nरविकिशन भी साल 2014 में कांग्रेस के ओर से आपन गृह ज़िला जौनपुर से लोकसभा चुनाव लड़लें, लेकिन मात्र 42,759 वोट ही पवले अउर बीजेपी के कृष्णप्रताप से हार गइल रहलें. फेर ऊ साल 2017 में मनोज तिवारी के उपस्थिति में भाजपा ज्वाइन कइ लिहले. साल 2019 में बीजेपी के पारंपरिक सीट गोरखपुर से चुनाव लड़ले. एह बार योगी आदित्यनाथ अउर रविकिशन के मेहनत आपन असर देखवलस. परिणामस्वरुप रविकिशन 61 फीसदी वोट-शेयर के साथे 7,17,122 वोट पाके विजयी भइलें. रवि के विपक्ष में सपा के रामभुआल निषाद के 4,15,458 वोट ही मिलल.\nदिनेशलाल यादव निरहुआ भी 2019 के लोकसभा चुनाव से राजनीति में पदार्पण कइलें. निरहुआ के आजमगढ़ से टिकट मिलल जहां उनका खिलाफ पूर्व मुख्यमंत्री अउर सपा चीफ अखिलेश यादव जइसन दिग्गज राजनेता मैदान में रहलें. आजमगढ़ आज़ादी से अबतक ले खाली एक्के बार भाजपा के हिस्सा में आइल बा. इहाँ अमूमन कांग्रेस, सपा आ बसपा के ही बोलबाला रहल बा. मोदी लहर होखे के बावजूद इहाँ से 2014 में सपा के मुखिया मुलायम सिंह यादव चुनाव जीतल रहलें. इहाँ मुस्लिम अउरयादव वोटरन के संख्या जादा बा अउर ई वोट जेकरा ओर रुख कइ दी उहे जीतेला. 2019 के चुनाव में भी इहे भइल.\nहालांकि निरहुआ अखिलेश के कांटा के टक्कर दिहले जेकरा में उनकर स्टारडम भी बहुते काम देलस लेकिन अल्पसंख्यक वोट के ध्रुवीकरण निरहुआ के शिकस्त दे गइल. इहाँ से अखिलेश 6,21,578 वोट से जीतलें अउर भाजपा से निरहुआ 3,61,704 वोट पा के दोसरा नम्बर पर रहलें. हालाँकि उनकर वोट 2014 में इहाँ से जीतल मुलायम सिंह यादव के 3,40,306 वोटन से भी करीब 20,000 अधिक बा. यानि ई फैक्ट एह बात के पुख्ता करsता कि निरहुआ आपन चुनावी ज़मीन बना लेले बाड़ें. हो सकेला कि जइसे मनोज तिवारी अउर रविकिशन पहिला बार हार के दूसरा बार जीतलें, ओइसही इहो अगिला 2024 के चुनाव जीत जास.\nपवन सिंह के प्रयास\nपवन सिंह जे कि भोजपुरी के पांच सुपरस्टार में से एगो बाड़ें, ऊ भी 2017 में भाजपा ज्वाइन कइलें अउर आपन पार्टी खातिर वोट भी मंगले रहलें. हालाँकि पवन सिंह 2019 के भइल लोकसभा चुनावी के समर में ना उतरलें बाकिर स्टार कैम्पेनर रहलें आ भाजपा के जम के प्रचार कइलें. उम्मीद बा उनकर ई प्रयास उनका राजनीतिक करियर के उठान में कामे आई.\nखेसारीलाल यादव अउर रानी चटर्जी\nभोजपुरी के अगिला सुपरस्टार खेसारीलाल यादव से जब राजनीति से जुड़ला के सवाल कइनी तब ऊ आपन कवनो प्रतिकिया ना देलें. जबकि मनोज तिवारी के साथे आपन करियर शुरू करे वाली हीरोइल रानी चटर्जी राजनीति ज्वाइन कइला के सवाल पर आपन दिलचस्पी देखवली. एगो इंटरव्यू के दौरान रानी कहली कि, अगर उनका मौका मिली त ऊ ज़रूर राजनीति में अइहें. जनता उनका के जेतना प्यार देले बा, ओकरा बदला में ऊ पूरा ज़िन्दगी उनकर सेवा करिहें, ऊहो कमे होई.\nकहे के मतलब ई बा कि पूर्वांचल के माटी में राजनीति बा. अभिनेता बनला के बादो नेता बने के चाह जब-तब आ जेकरा-तेकरा धाह मारत रहेला. (लेखक मनोज भावुक भोजपुरी सिनेमा के इतिहासकार हैं )\nTags: Bhojpuri Articles, Bhojpuri Cinema, Bhojpuri News, Bihar assembly elections 2020, BJP, Congress, Jdu, Politics


खेसारीलाल हैट्रिक लगा दिहलें – Anjoria\nखेसारीलाल हैट्रिक लगा दिहलें\nभोजपुरी के नयका सुपरस्टार खेसारीलाल यादव अपना सफल फिलिमन के हैट्रिक मार दिहलें. उनुकर लगातार तिसरकी फिलिम हिट रहल बा. पहिला रहे ‘साजन चले ससुराल’, फेर आइल ‘जान तेरे नाम’ आ अब आइल बा खेसारी के हैट्रिक हिट आलोक कुमार के ‘देवरा पे मनवां डोले’.\nखेसारी क ‘‘देवरा पे मनवा डोले’’ पूरा बिहार में धूम मचवले बावे. प्रेमाशू सिंह निर्देशित एह फिल्म में खेसारी स्मृति सिन्हा अउर अंजना सिह का साथे जलवा बिखेरत नजर आवत बाड़न.\nखेसारीलाल के अगिलका फिलिम आवे वाली बा राजेश पप्पू क ‘दिल ले गईल ओढनिया वाली’. अपना एह लगातार सफलता के श्रेय खेसारी अपना निर्माता निर्देशकन के बढ़िया फिल्म मेकिंग आ दर्शकन के प्यार के देत बाड़े,\n‘एक दूजे के लिए’ में रोमांटिक निरहुआ


एहसे पहिले कि कवनो सरकार के कारिन्दा अपना मलकिनी का हुकुम पर हमरा खिलाफ पुलिसिया भा कानूनी कार्रवाई करे के सोचे हम बता दीहल चाहत बानी कि एह साइट पर के कवनो खबर साँच ना होखे. कवनो खबर के कवनो आधार ना होखे. हमरा इचिको मालूम नइखे कि एंटोनियो माइनो केकर नाम ह आ ऊ मरद ह कि मेहरारु. हमरा त आपन खुद के नाम तकले मालूम नइखे. अरनब करोड़ी पत्रकार हउवन, उनुका साथे बड़हन बड़हन वकील रहला का बावजूद पुलिस उनुका से बारह घंटा ले पता ना का पुछलसि. हम त उनुका चैनल पर के बहस सुनियो के कुछ समुझ ना पाइले. एक त ओहिजा अतना हाँउ माँउ मचल रहेला कि के का कहत बा बुझइबे ना करे.\nहमरा तनिको मालूम नइखे कि पालघर में दू गो साधुवन के पुलिस का सोझा पीट पीट के मार दिहल गइल. ई भला माने वाला बाति हो सकेला का कि दर्जनो पुलिस का रहते दू गो अधबूढ़ साधुवन के भीड़ का हाथे सँउप दीहल गइल. हमरा त इहो मालूम नइखे कि ओह साधुवन के खून करे वालन के रिलीजन का रहुवे. हम त इहो नइखीं जानत कि कांग्रेसी सरकार का समय मलकिनी के खास रहल एगो आदमी साधुवन के हत्यारन के कानूनी सहायता आ माल पत्ता मुहैया करावत बा. हम पक्का तौर पर इहो ना कह सकीं कि ऊ आदमी ईसाई कि कवनो दोसरा रिलीजन के ह.\nहमरा त इहो फेक खबर लागत बा कि देश में अपना के हिन्दू कहे बताएवालन का खिलाफ पुलिस डंडा ले के चहेट देत बिया. आखिर एही देश में एगो बड़हन अखबार चलेला हिन्दू. हमरा जानत समुझत ओकरा हिन्दूवन से कवनो मतलब ना होखला का बावजूद आजु ले केहू हल्ला ना मचावल कि ओह अखबार के नाम हिन्दू काहे ह. बनारस के हिन्दू विश्वविद्यालय आ अलीगढ़ के मुस्लिम विश्वविद्यालयो का खिलाफ कवनो कार्रवाई का खबर हमरा नइखे मालूम. गली मोहल्ला हर जगहा मुस्लिम होटल देखल जा सकेला बाकिर ओकरा खिलाफ त कवनो झारखन्डी सरकार भा मराठी एक्शन होखत आजु ले नइखी देखले.\nहमरा त इहो नइखे मालूम कि दिल्ली के जामा मस्जिद पर बिजली के कतना बकाया बा आ ओकरा इमाम पर कवनो केस दर्ज बा कि ना.\nएहसे हम हाथ जाोड़ सभका से निहोरा करत बानी कि हमरा साइट पर छपल कवनो खबर के साँच मत मानल जाव. सब झूठ ह, सगरी फेक खबर ह. आ आगहूं जवन खबर छपीहें सँ उहो फेके होखीहें सँ.


बिहार मे कुलपति आ प्रतिकुलपति के बहाली ला आवेदन मँगावल गइल – टटका खबर\nबिहार मे कुलपति आ प्रतिकुलपति के बहाली ला आवेदन मँगावल गइल\nबिहार के विश्वविद्यालयन मे कुलपति आ प्रति कुलपति पद पर बहाली ला देश भर के श्रेष्ठ शिक्षाविदन से आवेदन मंगावल गइल बा.\nराजभवन सूत्र बतावत बाड़े कि राज्यपाल सह कुलाधिपति डा. डी.वाई.पाटिल एह बहाली के दू गो परिनियमन के मंजूरी दीहले बाड़े, कुल 11 गो विश्वविद्यालयन के कुलपति आ प्रति कुलपति पद पर बहाली के विज्ञापन सगरी दैनिक अखबारन में दीहल गइल बा.\nआवेदन पत्र जमा करे के अंतिम तिथि 23 अक्टूबर के साँझ तकले के बा.\nTags: कुलपति, प्रतिकुलपति, बहाली


कागज में सब जगह बिजली | Khabar Lahariya (खबर लहरिया)\nखबर लहरिया » कागज में सब जगह बिजली\nद्वारा लिखित खबर लहरिया April 8, 20139बार देखा गया\nउत्तर प्रदेश के कउनों भी जिला अइसन ना होई जहां ठीक से बिजली आवत होई। बिजली के तार तो सभहीं जगह फइलल रहअला लेकिन बिजली के पता नाहीं रहत। लेकिन सरकार आय दिन ढिंढोरा पीटअला कि चैबीस घण्टा में बीस घण्टा लाइट ज़रूर मिली। पर इ सब खाली नियम में हव गांव में नाहीं। एही सब समस्या से बनारस के कई गांव आउर शहर के लोग भी जूझत हयन।\nबनारस जिला के आबादी लगभग तीस लाख हव जवने में से ज्यादातर लोग के बिजली के कउनों सुविधा नाहीं हव। आउर लोग के पूरा पूरा रात अंधियारे में बितावे के पड़अला। तब सरकार के चैबीस घण्टा वाला बिजली कहां चल जाला? कहीं तो तीन दिन बाद लाइट देला तो कहीं एक हफ्ता बाद देला आउर अगर लाइट दे भी देई तो दिन में दस दस बार काटी। जइसे ब्लाक चोलापुर के बेला गांव में लाइट के पता भी नाहीं हव। आउर ब्लाक चिरईगांव के सन्दहा गांव काशी विद्यापीठ के कोटवां, सुरहीं के लाइट देई तो अइसन देई कि इन्सान के परेषान करके रख देई। अइसन भी जगह हव जहां बिजली के खम्भा तो लग गयल हव लेकिन ना तो बिजली कनेक्षन के तार फइलल हव आउर ना लाइट के पता हव। आखिर काहे सरकार कहअला कि सबके बराबर लाइट मिली। का सरकार के इ सब गांव नाहीं देखात हव कि बिजली हव कि नाहीं। बस यही नाहीं जहां सरकार के फायदा रहअला आहिजे लाइट देला बाकी सब गांव सरकार के नाहीं सुझात हव?\nमड़ई मा होत गुजारा


इर्तिश नदी के बहाव थाला\nमंगोलिया, चीन, कजाकिस्तान, रूस\nअल्टाई परबत, Mang-tai-ch’ia-ta-fan दर्रा के लगे, शिनजियांग, चीन\n2,960 मी (9,710 फीट)\n61°05′24″N 68°49′15.60″E / 61.09000°N 68.8210000°E / 61.09000; 68.8210000निर्देशांक: 61°05′24″N 68°49′15.60″E / 61.09000°N 68.8210000°E / 61.09000; 68.8210000\n4,248 किमी (2,640 मील)\n1,643,000 किमी2 (634,000 वर्ग मील)\n2,150 m3/s (76,000 cu ft/s) (टोबोल्स्क के लगे)\nइर्तिश नदी (अंगरेजी: Irtysh river) चाहे इरतिश नदी, एशिया महादीप के एक ठो प्रमुख नदी बाटे। ई नदी मंगोलियन अल्टाई परबत से जुंगेरिया इलाका में (चीन के शिनजियांग प्रांत के उत्तरी हिस्सा) से निकले ले, मंगोलिया के बाडर के नगीचे से आ कजाकिस्तान आ रूस के साइबेरिया क्षेत्र में बहे ले जहाँ ई ओब नदी में मिल जाले। ऊपरी हिस्सा में, जबले कि ई कजाकिस्तान के जायसान झील में ना मिले ले, एकरा के कारा-इर्तिश के नाँव से बोलावल जाय जेकर मलतब होला करिया रंग के इर्तिश भा काली-इर्तिश नदी। हालाँकि अब ई इस्तेमाल बहुत चलन में ना रह गइल बा।\nइर्तिश नदी के कुल लंबाई 4,248 किमी (2,640 मील) बाटे आ एकरे थाला के कुल रकबा 1,643,000 किमी2 (634,000 वर्ग मील) बाटे। चूँकि, ई ओब नदी के सहायिका मानल जाले आ दुनों के संगम के बाद आगे नदी के नाँव ओब हो जाला, भूगोल में एह दुनों नदिन के संजुक्त सिस्टम के ओब-इर्तिश सिस्टम कहल जाला। ओब नदी दुनियाँ के सातवीं सभसे बड़हन नदी हवे आ ओब-इर्तिश सिस्टम एशिया के चउथा सभसे बड़हन नदी सिस्टम हवे।\n↑ S.J, Ainsworth, R. , Cowx, I. G. , Funge-Smith (21 जनवरी 2021). A review of major river basins and large lakes relevant to inland fisheries (English में). Food & Agriculture Org. ISBN 978-92-5-133826-1. पहुँचतिथी 23 मार्च 2022.\nविकिमीडिया कॉमन्स पर Irtysh River से संबंधित मीडिया\n"https://bh.wikipedia.org/w/index.php?title=इर्तिश_नदी&oldid=712179" से लिहल गइल\nरूस के नदी\nचीन के नदी\nएह पन्ना पर आखिरी बेर संपादन 23 मार्च 2022 के 20:17 बजे भइल रहल।


कुलदीप कुमार भोजपुरी अकादमी पुरस्‍कार २०१३ से सम्मानित भइले – Anjoria\nJul 30, 2013 कुलदीप कुमार, बिहार भोजपुरी अकादमी\n‘भोजपुरी पंचायत’ पत्रिका के संपादक कुलदीप कुमार के पिछला दिने पटना में भइल बिहार भोजपुरी अकादमी के पैंतीस साल पूरा भइला का उपलक्ष्य में भइल आयोजन में बिहार के गवर्नर डी. वाई. पाटिल का हाथे बिहार भोजपुरी अकादमी पुरस्‍कार २०१३ से सम्मानित कइल गइल. उनका के ई सम्मान भोजपुरी भाषा, सभ्यता, संस्कृति, आचार-व्यवहार, लोक परम्परा आ संस्कार के संवर्धन में खास योगदान खातिर दिहल गइल. एकरा पहिले कुलदीप कुमार के मारीशस में भोजपुरी गौरव सम्मान से आ पूर्वांचल एकता मंच के ७वां विश्व भोजपुरी सम्मलेन में भोजपुरी पत्रकारिता गौरव सम्मान से लोक सभा अध्यक्ष आ गृह राज्यमंत्री आर पी एन सिंह का हाथे सम्मानित कइल गइल रहे.\nबिहार के सिवान जिला के रफीपुर गाँव के कुलदीप कुमार के शुरुआती पढ़ाई सिवान में आ बाद में दिल्ली में भइल.. पिछला तेरह साल से कुलदीप दिल्ली के आपन कर्मभूमि बनवले बाड़न.\nपटना में भइल एह आयोजन में अउरीओ पचीस लोग के सम्मानित कइल गइल. एहमें आरा भोजपुर के रहे वाला मशहूर गणितज्ञ डॉ वशिष्ठ नारायण सिंह, भिखारी ठाकुर के नाट्य मंडली के अकेला जीवित बाचल सदस्य एक सौ एक साल के रामाज्ञा राम, सिवान के रहे वाला वरिष्ठ भोजपुरी साहित्यकार अक्षयवर दीक्षित, आरा निवासी आ वीर कुँवर सिंह विश्वविद्यालय के भोजपुरी विभागाध्यक्ष रहल डॉ0 गदाधर सिंह, विश्व भोजपुरी सम्मेलन के महासचिव आ देवरिया खास निवासी डॉ0 अरूणेश नीरन, भोजपुरी आन्दोलन के भीष्म पितामह आ भाईजी भोजपुरिया नाम से जानल जाए वाला डॉ0 बी॰एन॰ तिवारी, मारीशस भोजपुरी संस्थान के निदेशक डॉ॰ सरिता बुद्धु, झारखंड के कोल्हन विश्वविद्यालय के प्रतिकुलपति आ आरा के चंदवा गाँव के निवासी प्रो॰ डॉ॰ शुक्ला मोहनथी़, सिंह भूम हिन्दी साहित्य सम्मेलन के कार्यकारी अध्यक्ष डॉ0 नर्मदेश्वर पाण्डेय, दिल्ली के भोजपुरी मैथिली अकादमी के उपाध्यक्ष अजीत दुबे, बक्सर से आवे वाला मशहूर भोजपुरी गायक भरत शर्मा ब्यास, लखनऊ के सोन चिरैया के संरक्षिका आ लोक गायिका मालिनी अवस्थी, मशहूर भोजपुरी स्टार आ लोकगायक मनोज तिवारी, मारीशस गणराज्य के महात्मा गांधी संस्थान में भोजपुरी विभाग के अध्यक्ष डॉ॰ गिरिजानन्द सिंह विशेसर, बेतिया निवासी आ मशहूर भोजपुरी साहित्त्यकार डा॰ गोरख प्रसाद मस्ताना, इंगलै्ड निवासी मारीशस के भोजपुरी साहित्यकार लोक सहदेव, मशहूर समाजसेवी उद्वेश्वर कुमार सिंह, बक्सर के भोज थिएटर के स्थापना करे वाला कुमार नयन, नेपाल के भोजपुरी साहित्यकार आ मधेसिया संघ के अध्यक्ष दीपेन्द्र कुमार, पूर्वांचल एकता मंच के संस्थापक अध्यक्ष शिवजी सिंह, अउर भोजपुरी के पहिला मनोरंजन चैनल महूआ टीवी शामिल रहे.\nएह आयोजन में अखिल विश्व विकास मंच का तरफ से बिहार भोजपुरी अकादमी के अध्यक्ष डा॰ आर॰के॰ दुबे के खास तौर पर सम्मानित कइल गइल. सम्मानित कइलन बिहार के राज्यपाल.\n(बिहार भोजपुरी अकादमी)\nएक दिन बेटी खातिर तीरथ-व्रत करी लोग\n3 thought on “कुलदीप कुमार भोजपुरी अकादमी पुरस्‍कार २०१३ से सम्मानित भइले”\nबहुत -बहुत बहुत -बहुत बहुत -बहुत बधाई !!\nहारदिक बधाई बा भाई कुलदीप जी।। सादर।।


भोजपुरी कविता – भोजपुरी साहित्य सरिता\nCategory: भोजपुरी कविता\nहम त सतभाखी सखी,भनू पियरवा मोर । बतबल से गिरगिट हने,गावाँगाईं शोर। मोर मरदवा बाँकुरा,नाँघल सरग पताल। सबद-पाश से बान्हि के कस में कइले काल। भूसा भरल कपार में,पिंगिल पढ़ल भतार। गलथन अइसन जिंदगी समुझल ना करतार। धइ दे खिचड़ी सामने फिन सझुरा दे मोंछ। बिजना झल घरुआरिनी हे ले हेने अँगोछ। दिनेश पाण्डेय पटना\nभोजपुरी कवितादिनेश पाण्डेय, दोहाLeaveacomment\nआवऽ हो गँठजोरि बनाईं तू उठिसुति हमरे गुन गइहऽ, हमहूँ तहरो नाल बजाईं। सबद धेनु के बाड़ उजारीं पोंछ उमेठ पूठ टिटिकारीं पोट पोसुआ करिया कूकुर परपिछाड़ पाछे लिलकारीं। आरी करही फानसि हरही ढील पगहिया बिरहा गाईं। आपन मथ-घट रख बिछलहरी तर भुस, कींचड़-गोबर बहरी जिन जन अइहें पाँक सनइहें पाँजर ढीला मग्ज फुटहरी। रचि रचि पारि कुभाखर आखर खुद के पीठ खुदे सुहुराईं। दिनेश पाण्डेय पटना\nभोजपुरी कवितागंठज़ोर, दिनेश पाण्डेयLeaveacomment\nमी टू के बात चलल सगरों तोपल बात उघारल जाई। काटि चिकोटी कहीं पुचुकार गाल बजाइ संभारल जाई ॥ नेता नपल अभिनेता नपल संग नपल कविता कविताई। लेख सुलेख आलेख क बाति भाँतिs भाँति बतावल जाई॥ मंत्री संत्री डीयम सीयम कब्र से मुअल निकालल जाई सबके करनी के गीत सुभीत ढ़ोल बजाय सुनावल जाई॥ नेह क गीत कढ़ावल गावल लोग इहाँ भरमावल जाई। आँखि मे लोर बचल कहवाँ बाचल बाति सुनावल जाई। प्रीत गढ़े केहू रीत गढ़े गढ़ल गाढ़ देखावल जाई। जब सूनि भइल मड़ई बखरी…\nभोजपुरी कविताजयशंकर प्रसाद द्विवेदी, मी टू, मी टू के बातLeaveacomment\nताव बा मोछिया प छाती उतान बा, चले जब रहिया में भुईया हिलत सरकार बा, साचो के लागे इ उमिर काच बा ढेर नाही अभियो 65 के बात बा । नजर जब उठावे त रहिया होला खाली, रस भरल इनकर मीठ मीठ बोली, मनमोहक बाटे इनकर अंदाज हो ढेर नाही अभियो 65 के बात बा। दांते से छिले ले उखिया बरियार हो ठेहुन से तुरे ले उखिया दुटुक हो, रुनियो चबाले बरियार दांत से पट पट तुरेले अखरोठ दांत से, उमिर काच बा खाली 65 के बात बा । ऊपर…\nभोजपुरी कविताप्रिंस रितुराज दुबेLeaveacomment\nभरोशा ना करिह केहू पs कबो, बीच रहियें में जान लोग मारेला हो। बन के आपन देखा के मासूमियत, करेला घात दुश्मनी काढ़ेला हो। कुदरत के लिखल लेख केहू मिटा ना सके, ना त केहू ओकरा के टारेला हो। होनी होके रही लाख कोशिश कलs, अनहोनी से काहें लोग डरेला हो। कहें के सभ आपन केहू आपन ना होला, बोले के बड़ बड़ मुँह फारेला हो। एतने ले पेयार मोहब्बत रह गईल बा, मरला के बाद माँटी में गाड़ेला हो। देखत रहेला लोग हँवा के रोख, तबे बुतल दिया के…\nभोजपुरी कवितादीपक तिवारीLeaveacomment\nदेखत होई लो राँह\nकेतना खुशी भइल होई मन में जवना के नइखे थाँह। हमनिन के तारे आवतारे देखत होई लो राँह।। केहू के नाती केहू के लइका केहु के ससुर केहू के बाप। मुक्ति दिलावे चलल बाड़े ओ लो का नाँव के करत जाप।। देखत होई लो उपर से कहत होई लो वाह………. व्याकुलता के सीमा ना होई होई लो बेचैन। जले जल दिहल ना जाई ली लो नाही चैन।। जल मिलते आत्मा तृप्त हो जाई पितरन के पूरा होईचाँह……… एक जगही पs होई लो नाही घुमत होई…\nहमरा पढ़े लिखे ना आवे ना आवेला गावे बजावे। रोजे इसकूल प आईना हम आपन भूख मिटावे। देखि रावा के जानीं हम डर जी कुछु पुछीं मत ए सर जी हम बानीं काँच उमर जी। भईंस धोइना घरवा बकरी हम चराईंना। सानी पानी करीं हमीं गोबरो मुत उठाईना। माईये बाबुये घोरेले जहर जी कुछु पुछीं मत ए सर जी हम बानीं काँच उमर जी। कहे ले लो क़िताब भोजन छात्रवृत्ति ड्रेस भेटाई। पढ़बे भा ना पढ़बे बाकी होई कुछ कमाई। माई बाबु के अतने फिकर जी कुछु पुछीं मत ए…\nभोजपुरी कविताविमल कुमारLeaveacomment\nजंगल मे हड़कम मच गइल सबही अचानक साधू भइल दुआ बंदगी हाथ जोड़ी के सब लोगन के शीश झुकउल घूम घूम के सब जंगल मे लागल करय जुड़ाव……. ऐ बबुआ लागता कि आइल चुनाव शेर करय खरगोश से यारी बिल्ली चुहन के महतारी साँप नेवला गठबंधन कय पड़ल हर जुगाड़ पे भारी के, केकरा के देई पटकनी सोचत बा ऊदबिलाव….. ऐ बबुआ लागत कि आइल चुनाव मोर के सँग सियार है नाचत तेंदुआ बकरी के फुसिलावत मगरमच्छ बानर मिलकर के थल, जलचर में सेंध लगावत मछली कछुआ बन्द अब करिह…\nभोजपुरी कविताअरविन्द रायLeaveacomment\nजिउतिया से बड कवनो, माई व्रत ना जानेली। लमहर उमरिया खातिर करsस, एतना लइकन के मानेली।। बिना खईले पियले , रहेली उपवास। ओह माई के कबहू, ना टूटे के चाही आश।। सतपुतिया के सब्जी खाली,मडुवा के उ रोटी। नोनी के उ साग बनावस, कईसहु जाली घोटी।। सतपुतिया के पतई पs, खाना देली चिल्हो सियारो के । फेड पs राखस भा छत के ऊपर,ई करत रहेली कारो के ।। जिउतिया के जीवित्पुत्रिका के, नॉव से भी जानल जाला हो।…\nभोजपुरी कविताजिउतिया, दीपक तिवारीLeaveacomment\nइंद्रदेव ना पारस झांकी\nना कतहुँ बा,बरसत पानी बूँद बूँद के तरसे प्राणी। ताल तलईया पोखर सूखल बा अकाल सब रहींहें भुखल। चंवरा में बा परल दरार धनक गईल सब खर्ह पतवार। तेज घाम से मन मछिआला छेंहर खातिर सब छिछिआला। कौआ मैनी मोर तरासल गौरइयन के झुण्ड पियासल। चातक के बा अकिल हेराईल झींगुर दादुर बा भकुआईल। करिया घटा मचावे शोर बदरी देख,ना नाचे मोर। गईल आषाढ़,पांच दिन बाकी इंद्रदेव ना पारस झांकी। डा.सुनील कुमार उपाध्याय प्रोफ.कॉलोनी,मनोहरपुर कछुआरा पटना-800016@****\nभोजपुरी कविताLeaveacomment


कुछ बात है कि हस्ती मिटती नहीं हमारी, अक्सर रहा है दुश्मन दौरे जहाँ हमारा. – Anjoria\nशायद शायर इकबाल के लिखल ह ई लाइन बाकिर आजु जवन लिखे जात बानी तवना ला बहुते मौजू लागल एहसे सोचनी की एही से शुरुआत कइल जाव.\nदस साल पहिले जब भोजपुरी में पहिलका वेबसाइट शुरू कइले रहीं त ओह घरी इरादा ना रहुवे कि एह में फिलिम भा गीतो गवनई के खबर आइल करी. असल समस्या रहल कि हम बलिया से काम करीलें आ सिनेमा भोजपुरी मुंबई से. दोसरे कवनो कलाकार, स्टार, गायक भा पीआरओ लोगन से जानो पहिचान ना रहल हमरा. फोटो देख के बता ना सकत रहीं कि ई के ह. ओही समय लखनऊ के मनोज श्रीवास्तव जी का सहयोग से कुछ पीआरओ लोगन से जान पहिचान भइल आ शुरू हो गइल अँजोरिया पर फिल्मी खबरनामा. कुछ दिन बाद बनारस मे भइल ईटीवी के भोजपुरी फिल्म अवार्ड समारोह में जाए के मौका मिलल त ओहिजा कुछ कलाकारन आ कुछ अउर लोग से देखा देखी भइल. आपन आदत रहल बा कि ना ढेर सटे के बा ना ढेर हटे के. एहसे हम ना कवनो गुट में शामिल भइनी कबो ना आपन गूट बनवनी. आ जहाँ मीठा हइए नइखे तहवाँ कवनो चिउँटी चिउँटा आइबो करीहें त का करे से कवनो गूट बने के सवाले ना रहल. उपर वाला का कृपा से खाए पहिरे के कमी नइखे आ वेबसाइट के खरचा चलावे खातिर केहू से सहयोग तिकवे के जरुरत नइखे. से ना त उधो से लिहनी ना माधो के दिहनी.\nएह दस साल का सफर में अनेके लोग आइल तरह तरह से एक से एक शानदार वेबसाइट ले के. ओह लोग का लगे सब कुछ रहल, साधन संपर्क जानकारी. बाकिर एक चीज के कमी रहल, धीरज के. लोग के सोच रहल कि वेबसाइट से अतना कमाई त जरूर हो जाई कि आपन ना त ओकर खरचा जरूर निकल जाई बाकिर अइसन ना त होखे के बा ना भइल. काहे कि भोजपुरी भाषा के वेबसाइटन खातिर विज्ञापन मिले के उमेद ना के बरोबर बा. मिलबो करी त भुगतान ना मिल पाई. दोसर निजी पसंद नापसंद एगो बाधा बन गइल कुछ लोग खातिर.\nएने पिछला दू तीन साल से कुछ अधिके होखे लागल बा भोजपुरी वेबसाइटन का दुनिया में. बहुते धूमधड़ाका से खुलल एगो वेबसाइट कुछ दिन ले कमाल कइलसि बाकिर फेर मेहरा गइल. एने ताबड़तोड़ कुछ अउरी वेबसाइट खुलल बाड़ी सँ भोजपुरी सिनेमा के आधार बना के. पता ना कब ले चल पइहें सँ काहे कि एक चीज त जरूरी बा आ ऊ ह आर्थिक आधार बाकिर उहे सब कुछ ना हो सके. भोजपुरी सिनेमा में दोसरा भाषा के लोग कमाई करे पाई ओकरा भोजपुरी से कवनो नेह छोह ना रही आ ओह लोग से उमेदो कइल बेकार रही कि ऊ लोग कुछ अइसन करो जवना से भोजपुरी भाषा आ संस्कृति के पसार हो सको. भोजपुरी वेबसाइट शुरु करे वालन के एगो सलाह दिहल चाहब कि अपना वेबसाइट के टिकाउ बनाईं. भाषा से जुड़ीं. कमाई करे का फेर में मत रहीं.\nएने हालफिलहाल एगो म्यूजिक कंपनी आपन वेबसाइट शुरू कइले बिया. स्वाभाविक बा कि ओकर रुझान ओह लोग ओर ना हो सके जे लोग ओकरा से व्यावसायिक प्रतिद्वन्द्विता में बा, जवना फिलिमन के संगीत अधिकार ओकरा नइखे मिलल ओकर कतना प्रचार ऊ करी ई सहजे सोचल जा सकेला. ठीक ओही तरह कवनो एक गुट से सहानुभूति राखे वाला दोसरा गुट के कलाकारन से नेह ना राख सके. अँजोरिया परिवार का लगे अइसन कवनो मजबूरी नइखे. हमरा ला त सभे बरोबर बा बाकिर वेबसाइट का मैदान में प्रतिद्वनद्विता करे वाला लोगन के ई उमेद ना राखे के चाहीं कि हम ओह लोग के प्रचार प्रसार अपना वेबसाइटन से कर देब. ना त हम ओह लोग से कबो उमेद रखले बानी कि ऊ लोग अँजोरिया परिवार के वेबसाइटन के प्रचार करी.\nएह दस साल के अनुभव इहे सिखवले बा कि हमार मुकाबला मतलबपरस्त लोग से बा. मतलब सधल त ठीक ना त हमरे जर कबाड़े में लाग जाला लोग. दस साल से हम भोजपुरी के सेवा में लागल बानी आ एह बीच अनेके लोग जुड़ल, जुड़े के कोशिश कइल बाकिर देखल कि एहिजा दाल नइखे गले वाला त दोसर दुआर ध लिहल लोग. भगवान भला करे ओह लोग के आ सफलतो देव. काहेकि ओह लोग के सफलता से भोजपुरी के फायदा होखो भा ना, असफलता से भोजपुरी के नुकसान जरूर हो जाई.\nआ चलत चलत बनारस के ओह अवार्ड समारोह में गावल निरहुआ के ई गीत दोहरावल चाहब कि\nपढ़ीहऽ लिखिहऽ कवनो भासा, बतियइहऽ भोजपुरी में.\nभोजपुरी फिलिम के बात अंगरेजी भा हिंदी में ना कर के भोजपुरी में करे के लगन होखे के चाहीं. आ ई काम आसान नइखे आ एही से मैदान में हम टिकल बानी. जहिया लाग जाई कि केहु बा दोसर जे भोजपुरी से अइसने नेह राखत बा तहिया हम खुशी खुशी मैदान छोड़ देब ओकरा ला.\nइहो बतावल जरूरी लागत बा कि दोसर तेसर कइसे पता लगा पाई कि कवन वेबसाइट कतना पापुलर बा त एकरा ला दू गो बढ़िया जगहा बा क्वांटकास्ट आ अलेक्सा. क्वांटकास्ट पर ओही लोग का बारे में जानकारी मिल पाई जे एकर अनुमति देव. अलेक्सा संगे अइसन कवनो बाध्यता नइखे. ओहिजा कवनो वेबसाइट का बारे में जानकारी लिहल जा सकेला. जहाँ ले हमार जानकारी बा अबहीं भोजपुरी के कवनो वेबसाइट एह मामिला में अँजोरिया से आगा नइखे. अब निर्माता लोगन पर निर्भर बा कि ऊ अपना फिलिमन के प्रचार प्रसार फोकट में करवावल चाहत बाड़ें कि पइसा देके. हर निर्माता से कहब कि अपना प्रचारक के एह दिशाईं निर्देश दे देसु कि उनुका फिलिमन का बारे में अधिक से अधिक जानकारी सबले पहिले अँजोरिया के देव लोग.\nआ प्रचारक लोग से कहब कि आजु का बाद anjoria@outlook.com छोड़ कवनो दोसर इमेल पर आइल सामग्री के प्रकाशन बन्द हो जाई. एहसे आजुए अपना मेलर लिस्ट से हमरा दोसर इमेलन के हटा देव लोग. आ शिकायत करे से पहिले देख लेव लोग कि ओह लोग के मेल हमरा कवनो दोसरा इमेल पर त नइखे भेजा गइल.\nएतना देर ले एह पोस्ट के पढ़ला खातिर धन्यवाद आ आभार जतावत,


वाराणसी से मुख्तार आ बलिया से अफजाल – टटका खबर\nअगिला लोकसभा चुनाव २०१४ खातिर एकता मंच अपना चौदह गो उम्मीदवारन के नाम के एलान कर दिहलसि. एहमें मुख्तार अंसारी के नाम वाराणसी से त अफजाल अंसारी के नाम बलिया से दिहल गइल बा. बाकी उम्मीदवारन में अंबेडकरनगर से गोपाल निषाद, लालगंज से रामदहिन पासवान, आजमगढ़ से ओमप्रकाश चौहान, गाजीपुर से बाबू सिंह कुशवाहा, सलेमपुर से ओमप्रकाश राजभर, देवरिया से जवाहर चौहान, राबर्ट्सगंज से अदालत कोल, बस्ती से विनोद राजभर, डुमरियागंज से गंगारान निषाद, गोंडा से तुलसी राजभर, बहराइच से अरविंद कन्नौजिया, बलरामपुर से कुंजावती देवी, आ खलीलाबाद से सुशीला निषाद के नाम बा.\nTags: अंसारी, लोकसभा चुनाव


"चिंगारी" फिलिम क पोस्ट प्रोडक्शन के काम शुरू – Anjoria\n"चिंगारी" फिलिम क पोस्ट प्रोडक्शन के काम शुरू\nइंटरनेशनल टेलीविजन पर्सनालिटी कार्ल पिलकिंगस्टन भोजपुरी फिलिम में\n‘चिंगारी’ फिल्म के निर्माण भारत के खुशी क्रियेशंस एण्ड कम्यूनिकेशन के श्रेय श्रीवास्तव आ हांगकांग के कंपनी सिटी इंटरटेनमेंट लिमिटेड के विकास राय मिल के करत बाड़ें. निर्देशक हउवें के॰डी॰ . ‘हैरी पोटर’ अउर ‘स्टार वार्स’ जइसन फिलिमन से चरचा में आइल हॉलीवुड स्टार वारविक डेविस एह फिलिम में बीबीसी रिपोर्टर बनल बाड़न जे पूरा कांड के सच्चाई दुनिया के बतावत बा. एह खातिर वारविक डेविस मुंबई आके फिल्म के शूटिंग में शामिल भइल रहन.\nफिल्म के कैमरामैन मनोज कुमार, कहानी आ पटकथा लेखक श्रेय श्रीवास्तव, संवादलेखक वीरेन्द्र पाठक, आ संगीत वैष्णव देवा के बा.\nयह ले अपनी लकुटि कमरिया, यह ले अपनी सोटी\nफिलिम "बिगुल" के पहिला लुक जारी हो गइल


कैमरा में कुछ अइसे कैद भइल ‘दबंग दामाद’ – Anjoria\nAugust 12, 2011 Editor मनोरंजन 0\nभोपाल. दिल में रहऽ, चाहे नयना में.. . केरवा के खूबसूरत वादी में गूंजती गाना के आवाज पर्यटकन के ध्यान अपना ओरि खींच लेत रहे. केरवा डेम पर बनल “पिकनिक एट केरवा” पर ओह दिने भोजपुरी फिल्म “दबंग दामाद” के शूटिंग चलत रहे.\nएह गीत पर भोजपुरी स्टार विनय आनंद आ एक्ट्रेस कल्पना शाह के डांस चलत रहे. डायरेक्टर विनोद तिवारी का निर्देशन में कलाकार अपना सीन के ओके करत रहले. शूटिंग के सिलसिला साँझू ले चलल.\nप्रेम आ थ्रिलर आधारित भोजपुरी फिल्म दबंग दामाद के शूटिंग भोपाल में अलग-अलग लोकेशन्स पर लगभग 20 दिन ले चली.\n‘शूटिंग के बाद कुछ दिन भोपाले में बितावे के मन बा’, कहले विनय आनंद\nअभिनेता गोविंदा के भगीना होखला के ना त कबो प्रेशर रहल ना कवनो तरह के चैलेंज. गोविदे जी का घर में बड़ भइनी. बचपने से फिल्म अउर अभिनय के चारों ओर देखनी. फेर रोशन तनेजा एक्टिंग स्कूल से अभिनय के ट्रेनिंग लिहला का बाद सिनेमा के रुख कइनी. लो मैं आ गया, आमदनी अठन्नी खर्चा रूपया जइसन करीब दस गो हिन्दी फिल्मन में काम कइला का बाद भोजपुरी फिल्म का ओर आ गइनी.\nभोजपुरी दिहलसि नया पहचान\nहम एगो दोस्त रंजन सिंह का कहला पर भोजपुरी फिल्म कइनी. आ ओकरा बाद त जइसे ई सिलसिले शुरू हो गइल. पिछला5साल में 70 से अधिका फिलिम कर लिहले बानी. भोजपुरिया जनता अउर दर्शकन के भरपूर प्यार मिलल बा. खुश बानी कि हमार काम दर्शकन के पसंद आ रहल बा.\nहम कुछऊ प्लान ना करीं\nहमरा लागेला कि कलाकार खातिर भाषा आ इलाका के कवनो मायने ना होला. ओकरा दायरा बड़हन होला. हमहू बस नीमन काम कइल चाहत बानी. दोसरे हम कुछऊ प्लान ना करी. भोपाल का बारे में बहुते सुनले रहीं. एहिजा आ के अइसन लागल कि स्विटजरलैंड आ गइल होखीं. भारतो में एतना खूबसूरत शहर बावे कबो सोचलो ना रहीं. अब त मन इहे करत बा कि शूटिंग का बाद कुछ दिन एहिजे रुक जाईं.\nबिहार में निरहुआ ब्रदर्स की धूम मचल


आखिरी रास्ता में रिंकू के डंका बाजत बा – Anjoria\nहालही में बिहार में रिलीज भइल भोजपुरी फिल्म “आखिरी रास्ता” में रिंकू घोष के किरदार के डंका बाज रहल बा. जेहि देखऽता से रिंकु के प्रशंसा करत थाकत नइखे. फिल्म के सफलता के आलम ई बा कि लोग मुँहमाँगा दाम पर एकर टिकट खरीद रहल बा. सभका इहे चाह बा कि दोसरा लोग से पहिले एह फिल्म के देख लीं. फिल्म में निरहुआ नायक का भूमिका में बाड़े. निरहुआ आ रिंकू घोष के जोड़ी के चहुँ ओर प्रशंसा हो रहल बा आ रिंकु घोष का लगे सभतर से बधाई संदेश आ रहल बा. उनकर प्रशंसक सिनेमा के पोस्टर पर रिंकू के फोटो देख के जालें काहे कि तब ओह लोग के चहेती अभिनेत्री के अदा देखे के मिलेला. “आखिरी रास्ता” में रिंकू घोष एगो चुलबुली लड़की के किरदार में बाड़ी. फिल्म में उनकर एगि कमाल के डांसो बा.


फेसबुक के उल्टा गिनती शुरु हो गइल बा – टटका खबर\nफेसबुक के उल्टा गिनती शुरु हो गइल बा\nइन्टरनेट पर मिलेजुले के एगो बड़हन जगहा का रुप में पूरा दुनिया में लोकप्रिय वेबसाइट फेसबुक १५ मार्च २०११ से बन्द कर दिहल जाई. अगर रउरा आपन फोटो, मैसेज वगैरह बचावल चाहत बानी त ओकरा पहिले डाउनलोड कर के सुरक्षित कर लीं. ई खबर अतना अचके में आइल बा कि बहुते लोग के ठकुआ मार दिहले बा. बुझाते नइखे कि का प्रतिक्रिया दिहल जाव. फेसबुक बन्द कर देबे के जानकारी ओकर सीईओ मार्क जुकेरबर्ग खुद अपना पालो अल्टो आफिस में पत्रकारन के बोला के दिहलें. वित्तीय सलाहकार एह बात पर अचंभित हो रहल बाड़न कि ८ बिलियन डालर के बिजनेस केहू कइसे बन्द कर दी बाकिर जुकेरबर्ग के कहना बा कि ऊ बस आपन जिनिगी वापिस लिहल चाहत बाड़न. फेसबुक बेसम्हार हो गइल बा आ अब ओकरा के सम्हारे में उनकर जिनिगी बरबाद हो रहल बा.\nफेसबुक के बन्द होखे के ई खबर वीकली वर्ल्ड न्यूज ८ जनवरी के प्रकाशित कइले रहे जवना के खंडन खुद मार्क जुकेरबर्ग के बयान से कइल गइल बा. जुकेरबर्ग के कहना बा कि ई खबर एकदम से फालतू बा. कहलन कि कुछ त दिमाग लगाईं. अतना बड़हन कंपनी के केहू काहे बन्द करे के सोची? अगर बन्दे करे के होखी त बेच काहे ना दी ? पिछला साल फेसबुक के कमाई २ बिलियन डालर के रहुवे.


मंगले पर भी नाहीं आवत हव आवास | Khabar Lahariya (खबर लहरिया)\nखबर लहरिया » मंगले पर भी नाहीं आवत हव आवास\nइ हाल हव घर के\nजिला वाराणसी, ब्लाक हरहुआं, आयर। हव इ बस्ती में करीब दस घर हव लेकिन अभहीं तक कोई के आवास नाहीं मिलल हव। लोग मड़ई लगा के रहलन। आधीं पानी में हमने के मड़ई उड़ जाई त कभी फट जाई। हमने के त समझ में नाहीं आवत की हमने आपन दिन कइसे काटी।\nसुशीला, सीमा, पूनम, सन्तोष इ लोगन के कहब हव कि हमने के रहे के घर नाहीं हव। पहिले के कच्चा घर रहल उहो अब गिर गयल हव। एही सब से हमने के मड़ई लगा के रहे के पड़त हव। प्रधान से हमने आवास खातिर के कहल जाई त प्रधान सुनबे नाहीं करतन। जे होत बा उ खाली आपन देखत हव। कभी जनता के तरफ पलट के कोई नाहीं देखे वाला हव कि आखिर जनता कउन हाल में हव। हमने के पास त एतना कमाई नाहीं हव कि हमने आपन घर बनवा लेवल जाए। हमने के त खाए भर के कमाई नाहीं होत हव त हमने घर कहाँ से बनवाईब।\nब सब के बारे में प्रधान जगमोहन के कहब हव कि छह महीना पहिले बीस आवास के मांग कइले हई। अभहीं तक एक भी आवास नाहीं पास भयल हव। जेकर बी. पी. एल. सूची में नाम नाहीं हव ओही के नाहीं आवत हव।


मकर संक्रांति - विकिपीडिया\nपकवान खातिर, देखल जाय खिचड़ी। खगोलीय घटना खातिर, देखल जाय उत्तरी संक्रांति।\nखिचड़ी या मकर संक्रांति हिंदू लोगन क प्रमुख पर्व ह। मकर संक्रान्ति पूरा भारत आ नेपाल में कौनों न कौनों रूप में मनावल जाला। माघ मास में जब सूरज मकर राशि में आवेला तबे इ पर्व मनावल जाला। इ त्योहार जनवरी महिना की चौदहवां या पन्द्रहवां दिनें पड़ेला काहें कि एही दिन के सूर्य धनु राशि के छोड़के मकर राशि में प्रवेश करेला। मकर संक्रान्ति की दिन से ही सूर्य क उत्तरायण गति भी शुरू हो जाला। एहीसे ए पर्व के कहीं-कहीं उत्तरायणी भी कहल जाला। तमिलनाडु में एके पोंगल नामक उत्सव की रूप में मनावल जाला जबकि कर्नाटक, केरल तथा आंध्र प्रदेश में एके खाली संक्रांति कहल जाला।\nमकर संक्रांति के तिहुआर के चीज\nमाघी, माघ संक्रांति\nबड़ा दिन के सुरुआत, सुरुज के पूजा\nनहान, पूजा, पतंगा उड़ावल, दान कइल\nलगभग 14 जनवरी के\nमाघी, माघ बिहू, पोंगल\n1 मकर संक्रान्ति क अलग-अलग रूप\n2 भारत में एकर अलग अलग नांव\n3 भारत में मकर संक्रान्ति\nमकर संक्रान्ति क अलग-अलग रूपसंपादन\nइ भारतवर्ष तथा नेपाल की सब प्रान्तन में अलग-अलग नांव व भाँति-भाँति की रीति-रिवाज द्वारा भक्ति एवं उत्साह की साथ धूमधाम से मनावल जाला।\nभारत में एकर अलग अलग नांवसंपादन\nमकर संक्रान्ति : छत्तीसगढ़, गोआ, ओड़ीसा, हरियाणा, बिहार, झारखण्ड, आंध्रप्रदेश, तेलंगाना, कर्नाटक, केरल, मध्यप्रदेश, महाराष्ट्र, मणिपुर, राजस्थान, सिक्किम, उत्तर प्रदेश, उत्तराखण्ड, बिहार, पश्चिम बंगाल, और जम्मू\nभारत में मकर संक्रान्तिसंपादन\nसम्पूर्ण भारत में मकर संक्रान्ति अलग-अलग रूप में मनावल जाला। विभिन्न प्रान्त में ए त्योहार के मनवले क जेतना अधिक रूप प्रचलित बा ओतना कौनों अन्य पर्व में नइखे।\nउत्तरी संक्रांति - खगोलीय घटना\nखिचड़ी - पकवान\nमौनी अमौसा - खिचड़ी के बाद परे वाला नहान के परब।\n↑ Kamal Kumar Tumuluru (2015). Hindu Prayers, Gods and Festivals. Partridge. प. 30. ISBN 978-1-4828-4707-9.\n↑ J. Gordon Melton (2011). Religious Celebrations: An Encyclopedia of Holidays, Festivals, Solemn Observances, and Spiritual Commemorations. ABC-CLIO. पप. 547–548. ISBN 978-1-59884-205-0. , Quote: "Makar Sankranti isafestival held across India, underavariety of names, to honor the god of the sun, Surya."\nई मेला, तिहवार भा कौनों उत्सव संबंधी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=मकर_संक्रांति&oldid=682747" से लिहल गइल\nLast edited on 20 जनवरी 2021, at 05:53\nएह पन्ना पर आखिरी बेर संपादन 20 जनवरी 2021 के 05:53 बजे भइल रहल।


मोर दिलवा बसेला दिलजानी में: हरेश्वर राय\nहरेश्वर राय, फ़रवरी 19, 2021\nमोर दिलवा बसेला दिलजानी में। बनिके कोइलिया कबो गीत गावस बनिके हरिनिया ऊ उधम मचावस बनिके पुरवा घुसेली पलानी में। फूलवा के रुप धइ कबो इतराली सरग के चानवा कबहूं बन जाली कबो बहेली नदिया के पानी में। फागुन में आवेली बनिके बहरवा कलीन के बांटेली रंग चटखरवा कबो मुसुकी मारेली गुरुबानी में। हरेश्वर राय, सतना, म.प्र.\nकक्काजी: हरेश्वर राय\nकतना करीं बड़ाई कक्का रउआ बड़ी महान हईं। अइसन चाल चलीला जेकर, खोजे ना मिले काट चानी- सोना से बकसा फाटे, पहिन चलीला टाट पागल गज के ऊपर बैठल कक्का रउरा पिलवान हईं। फूलवा में बैठल नाग रवा, आस्तीन के सांप रवा रउरा अपने में आप हईं, आ माहील के बाप रवा आग लगावेवाली रउरा माचिस के दोकान हईं। दउरि दउरि के पीअले बानी, पनिया घाटे- घाट खटिये बैठल रावा लगाईं, गजब- गजब के साट छक्का पर छक्का मारीला कक्का रउरा कप्तान हईं। हरेश्वर राय, सतना, म.प्र.\nएगो उगल बा चान: हरेश्वर राय\nएगो उगल बा चान पिछुआरी में। आम मोजराइल आ महुआ कोचाइल कोइली के बोली में मिसिरी घोराइल आके पसरल बसंत फुलवारी में। पियरी पहिनलस बधरिया गुजरिया चह - चह भइली सांवरो बंसवरिया चोन्हाए लगली पुरवा बधारी में। चाक जस नाचता मोर फुलवरिया दुअरा प बरसता रंगवा अबिरिया झारsतारी असीस भउजो गारी में। हरेश्वर राय, सतना, म.प्र.\nफुटानी में: हरेश्वर राय\nफुटानी में जी फुटानी में गइली हमरी जवानी, फुटानी में। मति उपरजनी ना हरि नाम जपनी माई मेहरिया के नाक कान बेंचनी हेललि- हेललि भंइसिया पानी में। देसवा समजवा के सेवा ना कइनी खेते -खरिहानी में कबहूं ना गइनी लगवनी खाली माजमा दलानी में। बाबूजी कुफुती चिलारी प गइलन खूंटी पर नाधा आ जोती टंगइलन हांथ मलत बानी बैठल चुहानी में। हरेश्वर राय, सतना, म.प्र.\nकिरिन बबीहरेश्वर राय\nखुला बा जंगला किरिन बबी आवs। लेवा पुरान बा ठंढा बिहान बा कमरा के देहीं में ईचको ना जान बा मनवा बेराम बा माथ सहलावs। कंडा ओराइल बोरसी सेराइल मति हेराइल बा मन बा डेराइल आंखी समा जा पपनी उठावs। हरेश्वर राय, सतना, म.प्र.\nदहेज: हरेश्वर राय\nबेटा के बापवा बनल बा कसाई। बबुनी के बाबू के होखता चुसाई।। दहेज में मंगातरुए उड़नखटोला। हीरवा मंगातरुए दस बीस तोला।। बेटा गंजेड़ी खतिरा चाहीं जहाज। गूंग बहीर भइल बा सरबे समाज।। ई सब देख सुन फाटे मोर कपार। मन करे घोंपि लीं सीना में कटार।। सवाचल जरुरी बाटे एकर दवाई। ना त मरजवा ई खोरि खोरि खाई।। हरेश्वर राय, सतना, म.प्र.\nसरस्वती वंदना: हरेश्वर राय\nकर जोरि बिनती करीला सुरसती मोरी मईया जी हे वीणापाणि! होखीं ना सहईया मोरी मईया जी। अज्ञान के अन्हरवा अंबिका लिखत बा बरबदिया सुर-ताल मतिया के माई हो होखत बा दुरगतिया डूबत बिया नदिया बीचवा नईया मोरी मईया जी। हम मुरुख अज्ञानी बानी ज्ञान के ज्योति जला दीं हमरी जेठ जिनिगिया मईया सुंदर फूल खिला दीं हे माहमाया! परत बानी पईंयां मोरी मईया जी। आरे आंखि अछइत ए अम्बे! भईल बानी आन्हर भरल बा जिनिगिया में मईया खाली डील- डाबर दीं ना कुल्हि मरजवन के दवईया मोरी मईया जी। हरेश्वर राय, सतना, म.प्र.\nगजल बन गइल: हरेश्वर राय\nहरेश्वर राय, फ़रवरी 06, 2021\nदरदन के सब समेटनी त गजल बन गइल। पियास में ओस चटनी त गजल बन गइल।। रुखवन के संग पंछिन के इयारी पुरान। साख आरी से छंटनी त गजल बन गइल।। मस्त दुनिया में अपना रही सन मछरी। हम महाजाल डलनी त गजल बन गइल।। ढीली दिहले रहीं हम प्यार के पतंग के। ओके जसहीं लपेटनी त गजल बन गइल।। केकरो संगवा नदी के बीच पंवरत रहीं। हांथ से उनुका छूटनी त गजल बन गइल।। हरेश्वर राय, सतना, म.प्र.\nबड़ा नीक लागेला: हरेश्वर राय\nपटना के पानी, बनारस के पान बड़ा नीक लागेला। हमरा गउआं के संझिया बिहान बड़ा नीक लागेला। नाम राम राम आ मथुरा के धाम बड़ा नीक लागेला। लैकाईं में बेदाम, दरदिया में बाम बड़ा नीक लागेला। अंचरा के धाह आ नीमी के छांह बड़ा नीक लागेला। जाड़ा में चाह, बुढ़ौती के बिआह बड़ा नीक लागेला। हरेश्वर राय, सतना, म.प्र.\nपतझड़ पस्त भइल: हरेश्वर राय\nहरेश्वर राय, फ़रवरी 03, 2021\nमनवा मस्त भइल। पंछिन के जसहीं पांख खुलल अंबर के लाल कपोल भइल का जाने के आके छुअलस पीपरा के पतवा डोल गइल सुकउआ अस्त भइल। कली कली सब गोपी भइली भंवरा भइल कन्हाई चोन्हा चोन्हाके चले लगली रसगागर ले पुरवाई पतझड़ पस्त भइल। हरेश्वर राय, सतना, म.प्र.\nओठे पंखुरी साटि गईल: हरेश्वर राय\nकि अब बदरी फाटि गईल। अइले दुअरा बलम बसंत पसरल आसा खुसी अनंत पीयर चुंदरी बांटि गईल। झमक झमक आइल पुरवाई अंकवारी ले आखर ढाई ओठे पंखुरी साटि गईल। हरेश्वर राय, सतना, म.प्र.


राजनितिक पार्टीन के बीच सैंडविच बनत आर.बी.आई. गवर्नर (भोजपुरी)\nFebruary 18, 2021 September 2, 2016 by Gaurav Singh\nजब भी लोकसभा के चुनाव होला ओहमे दू गो गुट बनेला| पहिला पक्ष जवन सत्ता के हक़दार रहेला आ दूसरा विपक्ष जवन सत्ता पक्ष के निरंकुश होखे से बचावेला| हमेशा से आर.बी.आई. (रिज़र्व बैंक ऑफ़ इंडिया) के गवर्नर दुनो पार्टीन के बीच सैंडविच बनत रहल बाडे| चुकी सितम्बर में रघुराम राजन के कार्यकाल ख़त्म भईल ह| अगस्त के अंतिम हप्ता तकले एक तरह से सरकार आ आर.बी.आई. के बीच खीच तान चलत रहल ह| सोशल मीडिया से लेके प्रिंट मीडिया तक लोग अपना अपना अनुमान से आर.बी.आई के नया गवर्नर के कयास लगावत रहल ह| हर मीडिया चैनल अपना अपना अनुमान से लिस्ट बनाके कयास लगावत रहे|\nकोई एस.बी.आई. (स्टेट बैंक ऑफ़ इंडिया) के चेयर मैनेजिंग डायरेक्टर, अरुन्धाती भट्टाचार्य के अनुमान लगावत रहे आ कोई राजन के ही आगे दोबारा से कार्यकाल ग्रहण करे के रूप में देखत रहे| ओह लिस्ट में विजय केलकर (UPA के समय फाइनेंस कमीशन के अध्यक्ष), अरविन्द सुभ्रमनियम (वर्तमान में वित्त मंत्रालय में प्रमुख आर्थिक सलाहकार), राकेश मोहन, अशोक चावला आदि अइसन कव गो नाम शामिल रहे| एह लिस्ट में एगो अउरी शख्स, उर्जित पटेल के नाम शामिल रहे, जे बाद में जाके बनले|\nदेश में राजनितिक प्रतिद्वंदिता के वजह से एगो पैटर्न बन चुकल बा| जब भी सरकार बदलेला तब-तब पुरान चीज के झार-पोछ के नया बनावे के कोशिश कईल जाला| इ घटना भी ठीक ओकरे लेखा बा जईसे आजू-काल इंजीनियरिंग आ मेडिकल कॉलेज में रिसर्चर लोग पुरान रिसर्च में २०-२५ प्रतिशत मॉडिफिकेशन करके आपन पेपर पब्लिश करवावे के कोशिश करेला| ओसही सरकार बनेला त निति के भी नाम बदलत रहेला जबकी पूरा फंक्शन आ संरचना बिल्कुल उहे रहेला|\nओही क्रम में आर.बी.आई. गवर्नर के बदलल जाला| एकरा पीछे सोच इ मानल जाला कि विपक्षी सरकार के समय वाला गवर्नर तात्कालिक सरकार के साथे भेदभाव करी| चुकी हतना कुछ होखला के बादो, मनपसंद दूल्हा खोजला के बादो अन-बन चलत रहेला आ चलत रही| इ एगो सतत प्रक्रिया ह| इहे अन-बन एह बात के संकेत देला कि सबकुछ ठीक चल रहल बा| हमेशा विपक्षी सरकार तात्कालिक सरकार द्वारा चुनल गईल गवर्नर में छेव मारत रहेला|\nबीजेपी के मास्टर स्ट्रोक\nआर.बी.आई. के नयका गवर्नर बने वाला लिस्ट में सबसे टॉप प रही अरुंधति भट्टाचार्य| लेकिन हमरा लेखा बहुत लोग के एह बात के डर रहे कि अगर आर.बी.आई. के गवर्नर बदलत बाड़े त ओह समिति के संरचना के का होई जवना के रघुराम राजन, उर्जित पटेल के अध्यक्षता में ‘उर्जित पटेल समिति’ के अंतर्गत बनईले रहन| रघुराम राजन अपना कार्यकाल में तीन गो मुख्य समिति बनईले रहन| पहिला ‘बिमल जलान समिति’ जेकर उद्देश्य रहे नया बैंकन के लाइसेंस देवेके, दूसरा ‘नचिकेत मोर समिति’ जेकर उद्देश्य रहे फाइनेंसियल इन्क्लूजन वाला एरिया में जांच पड़ताल करके दुरुस्त करके आ तीसरा समिति ‘उर्जित पटेल समिति’ रहे जवना के उद्देश्य रहे मोनेटरी पालिसी प जांच करेके आ समस्यान के हल ढूंढेके| ‘उर्जित पटेल समिति’ वाला ड्राइव बहुत ज्यादा महत्वपूर्ण एह से रहे काहे कि ओकरा में बहुत सारा नया-नया बदलाव कईल गईल रहे|\nओह समिति के खाका 2018 तक के तईयार कईल गईल रहे कि कब का, कतना आ कईसे करे के बा? इहाँ तक कि महंगाई के समय सारणी के तहत टारगेट कईल गईल बा| चुकी सामान्यतः होला का कि आर.बी.आई. के गवर्नर के तीन साल के कार्यकाल मिलेला आ दू साल बढ़ा देवल जाला| एह से टारगेट भी ओही मुताबिक बनल रहे जवना में इ मान के चलल गईल रहे कि बाकी के गवर्नर लेखा इनकरो कार्यकाल बढ़ी| गवर्नर लोगन के अन्दर भी प्रतिस्पर्धा चलत रहेला| एह से इ बहुत ही स्वाभाविक बात रहे कि अगर आर.बी.आई. के गवर्नर बदलिहे त नीतिगत बदलाव लाजमी बा| लेकिन बीजेपी मास्टर स्ट्रोक खेललस आ उर्जित पटेल के भारतीय रिजर्व बैंक के 24वां गवर्नर के रूप में5सितम्बर 2016 से तीन बारिस खातिर नियुक्त कईलस, जवना से निति जेव के तेव बाच गईल आ गवर्नर भी बदला गईल|\nवईसे त रघुराम राजन के कार्यकाल में वृद्धि ना होखे के खिलाफ अभियान मई महिना से ही सुब्रमण्यम स्वामी शुरू कर देले रहन| सुब्रमण्यम स्वामी, रघुराम राजन के भारतीय होखला प शक करत रहले आ अमेरिका खातिर काम करे के आरोप तक लगावे से ना चुकले| सुब्रमण्यम स्वामी इहाँ तक कहले रहन कि आर.बी.आई. खातिर एगो राष्ट्रवादी गवर्नर के जरूरत बा| अब विपक्ष के नेता लोग सुब्रमनियम स्वामी से उर्जित पटेल के राष्ट्रीयता के बारे में चर्चा कईल चाहत बा| बीजेपी के सरकार बनला के कुछ महिना बाद रघुराम राजन एगो सार्वजनिक कार्यक्रम में मेक इन इंडिया के चीन के विकास मॉडल से प्रेरित बतावत भारत में एकर सफलता पर संदेह कईला आ ‘मेक इन इंडिया’ के बजाय ‘मेक फार इंडिया’ के बेहतर बतावे वाला बयान के चलते बीजेपी बहुत नाराज रहे| एहसे उनकर कार्यकाल के4सितम्बर से आगे बढे वाला सारा संभावना ओही दिन समाप्त होखे लागल रहे|\nरघुराम राजन पूंजीवाद के ख़िलाफ़ जवन लड़ाई लड़ल रहन उ बहुत लोगन के पसन ना आइल रहे| एहमे बड़-बड़ बैंकन के अधिकारी, कॉरपोरेट घरानन के मालिक शामिल रहन अउरी कुछ राजनेता लोग भी शामिल रहले| सरकार के रघुराम राजन से अतना अधिक नाराजगी रहे कि नयका गवर्नर के चयन खातिर बनावल गईल समिति के अध्यक्ष परम्परानुसार रिजर्व बैंक के गवर्नर के बनावे के बजाय केबिनेट सेक्रेटरी पीके सिन्हा के बनावल गईल रहे| इ समिति अपना स्तर प छानबीन करके अन्तिम रूप से गवर्नर पद खातिर पैनल में तीन गो नाव प्रस्तावित कईलस|\nपहिला नाम, वर्तमान में वित्त मंत्रालय में प्रमुख आर्थिक सलाहकार डॉ. अरविन्द सुब्रमण्यम, दूसरा नाम पूर्व प्रमुख आर्थिक सलाहकार डॉ. कौशिक बसु अउरी तीसरा नाम रिजर्व बैंक के डिप्टी गवर्नर डॉ. उर्जित पटेल| एह तीनो में से, प्रधानमंत्री नरेद्र मोदी उर्जित पटेल के नाम पर आपन अंतिम सहमती देले| दूसरा तरफ कुछ जानकार लोगन के इहो कहना बा कि जनवरी 2016 में जब उर्जित पटेल के कार्यकाल में एक साल के वृद्धि कईल गईल रहे तबे से एगो संकेत मिले लागल रहे कि आगे आवे वाला समय में उर्जित पटेल के बड जिम्मेदारी देवल जा सकत बा|\nउर्जित पटेल के सामने चुनौती\nउर्जित पटेल के सामने सबसे बड चुनौती बा ब्याज दर प नियंत्रण राखल| हालाँकि इ बात भी सही बा कि ब्याज दर के नियंत्रण करे, घटावे आ बढ़ावे के फैसला अब अकेले गवर्नर ना करेला बल्कि छः सदस्य लोगन के साथे मिलके करेला| लेकिन एकरा बावजूद भी लोग कप्तान के ही केन्द्रीय खेलाडी के रूप में देखेला| अमेरिका के फेड रेट में होखे वाला बदलाव भारतीय अर्थव्यवस्था के प्रतिकूल रूप से प्रभावित कर सकेला| एह से रघुराम राजन लेखा सारा क्षेत्र के एक साथे कवर करके चले के पड़ी अउरी रेपो रेट ओकरा अनुसार नियंत्रित करे के पड़ी|\nSee also जलवायु परिवर्तन चिंता के गंभीर विषय (भोजपुरी)\nयूनाइटेड स्टेट अउरी यूरोपियन यूनियन के द्वारा कईल गईल ‘क्वांटिटेटिव इजीन्ग’ अउरी ‘फेड टेपेरिंग’ जईसन चीज से लडे खातिर एगो बढ़िया स्तर प फोरेक्स रिज़र्व के भी जरूरत पड़ी| पश्चिमी एशियाई देशन के राजनीती अस्थिर बा| कब केने करवट लेलिही कुछो पता नइखे| एह घरी कच्चा तेल के कीमत बहुत निचे बा आ देश के चालू खाता घाटा (Current Account Deficit) नियंत्रण में बा| अगर तेल आपन वापस लय में आई तब हालत अउर बिगड़ सकत बा| एह सब से महंगाई बढे के भी आसार बढ़ सकत बा|\nएकरा अलावां उर्जित पटेल लगे एगो अउरी बड समस्या इ बा कि भारत के सरकारी बैंकन के लाखो करोडो रोपया के कर्ज डूब गईल बा| मौजूदा वक्त में डूबत कर्ज के कूल हिस्सेदारी के लगभग 8 प्रतिशत तक पहुचे लेले बा| अगिला साल अउरी बढे के अनुमान बा| एह से उर्जित पटेल के एह पर विचार करके रोके के प्रयास करे के चाही ना त आवे वाला समय में एगो बड़हन चुनौती के रूप सामने आ खड़ा होई| रघुराम राजन एनपीए यानी नॉन-परफॉर्मिंग ऐसेट के ख़त्म करे के बात करत रहन| एनपीए मतलब अइसन ऋण जवना के लोग बैंक से ले त लेत रहन लेकिन वापस करे के नामे ना लेत रहन|\nअइसन ऋण बड़-बड़ पूंजीपति, बड़-बड़ कॉरपोरेट घराने के मालिक अउरी बड-बड कंपनी लेवे ली सन| उदहारण के रूप में विजय माल्या के कंपनी| रघुराम राजन सारा बैंकन के कहले रहन कि सब लोग आप-आपन बैलेंस शीट, आपन-आपन खाता साफ़ करस लोग| इ बात बड़-बड़ पूंजीपति अउरी बड़-बड़ कॉरपोरेट घरानन के मालिकन के बिल्कुल पसंद ना आईल रहे, जवना प लोग उंगली उठवले रहे| एह सब जगहा प अगर राजनितिक चीज उर्जित पटेल के प्रभावित करत बा त आवे वाला समय में बड़हन समस्या पैदा कर सकत बा|\nराजन के अधुरा सपना उर्जित करिहे पूरा\nराजन के कार्यकाल के पाहिले आर.बी.आई. बहुत सारा इंडिकेटर जईसे ग्रोथ, रोजगार, महंगाई, एक्सचेंज रेट के टारगेट करत रहे| लेकिन राजन एके चीज प बढ़िया से फोकस कईले महंगाई| चुकी उनकर मानना रहे कि बाद बाक़ी सारा फैक्टर एक दूसरा से जुडल बा| उनकर सबसे बड़ा चिंता एह बात के रहे G20 के सारा देशंन में सबसे ज्यादा महंगाई भारत के ही रहे| उर्जित पटेल, रघुराम राजन के लक्ष्य के कतना आगे तक ले जात बाड़े इ आवे वाला समय बताई|\nमहंगाई के टारगेट करे खातिर पाहिले WPI(Wholesale Price Index) के लेके चलल जात रहे लेकिन रघुराम राजन के मानना रहे कि CPI(Consumer Price Index) के टारगेट करके चलल जाई त ज्यादा आसानी से लक्ष्य के पावल जा सकत बा| एकरा पीछे मुख्य कारन इ रहे कि WPI में फ़ूड आ तेल आदि ना जोड़ल जात रहे| एह से उ वाला हिस्सा के जोड़ घटाव ना हो पावत रहे| लेकिन सीपीआई के तिन लेवल प बढ़िया से वर्णन कईल बा| शहरी, ग्रामीण आ शहरी अउरी ग्रामीण दुनो के मिलाके|\nरघुराम राजन के सबसे ख़ास बात इ रहे ‘उर्जित पटेल समिति’ में बहुत सारा नया नया स्टेप के हरा झड़ी बहुत जल्दी ही दे देले रहन| चुकी उर्जित पटेल बड़ा पारदर्शिता के साथे आपन सुझाव रघुराम राजन के समक्ष रखले रहे| ओह में चार गो महत्वपूर्ण बात रहे| पहिला, लक्ष्य सीपीआई के 4% लावे के रहे ±2% के उतराव चढाव के साथे| एकरा खातिर समय निर्धारित भी कईल गईल रहे| हर १२ महिना प 2-2 % कम होत लक्ष्य 4% के हासिल करे के बा| दूसरा कि एकरा खातिर कवन टूल उपयोग कईल जाई?\nSee also डिजिटल इंडिया के असल मायना (भोजपुरी)\n‘उर्जित पटेल समिति’ रेपो रेट के टूल के रूप में सुझाव देले रहे| तीसरा बात इ रहे कि एकरा खातिर स्ट्रेटेजी का होखे के चाही? ‘उर्जित पटेल समिति’ इहे सुझाव देलस कि रेपो रेट हमेशा सीपीआई से ज्यादा होखे के चाही| शुरुआत में रेपो 8% के आस-पास रहे अउरी सीपीआई 11% के आस पास| लेकिन फिलहाल के स्तिथि इ बा कि रेपो रेट उहे 8% बा अउरी सीपीआई घट के 6% के आस पास आ पहुचल बा जवन की अच्छा चीज बा| कुल मिला के कहल जा सकत बा कि रेपो अउरी सीपीआई के अंतर हमेशा सकारात्मक होखे के चाही|\nचौथा सबसे बड बात कि एकरा में जवाबदेही इ प्रावधान कईल गईल रहे| ‘मोनेटरी पालिसी’ के निर्णय अकेले गवर्नर ना लिही बल्कि एकरा खातिर अलग से ‘मोनेटरी पालिसी समिति’ बनावल जाव जवना के अध्यक्ष आर.बी.आई. के गवर्नर होखस, उपाध्यक्ष चारो में से कवनो एगो डिप्टी गवर्नर होखस अउरी तिन गो अन्य सदस्य के रूप में होखस| ओह तीनो में दुगो RBI ऑफिस के बहार के लोग होखे के चाही अउरी एगो RBI के एग्जीक्यूटिव डायरेक्टर हो सकेला| एह समिति के सबसे पहिला बड बात इ बा कि निर्णय बहुमत के आधार पर लेवे के बा| दूसरा कि जवाबदेही तय कईल गईल बा|\nअगर बनावल ढांचा के मुताबिक ‘मोनेटरी पालिसी कमिटी’ सीपीआई के पहुचावे के असफल होत बिया त ओकरा पब्लिक स्टेटमेंट इशू करे के पड़ी| ओह स्टेटमेंट में समिति के हर सदस्य लोग हस्ताक्षर करिहे| ओह में कारन बतावे के परी कि काहे मिशन फ़ैल भईल? आगे एकरा पर का एक्शन लिआई? अउरी कब तक इ चीज सुधर जाई पूरा खाका पेश करे के पड़ी| तीसरा कि आर.बी.आई. के अन्दर एगो सामूहिक विमर्श लोकतान्त्रिक तरीका से शुरुआत भईल बा| राजन के एह सपना के उर्जित पटेल के आगे बढ़ावे के चाही|\nअंत में निष्कर्ष के रूप में इहे कहल चाहब कि भारतीय अर्थव्यवस्था प एह बदलाव के कवनो ख़ास असर ना पड़ी| ओकरा पीछे सबके बड कारण बा कि उर्जित ओही सिस्टम के साथे काम करत रहल बा जवन आज चल रहल बा| रहल बात सरकार अउरी आर.बी.आई. के बीचे अनबन के त उ ख़तम ना होई| आर.बी.आई. गवर्नर हमेशा से राजनितिक पार्टींन के बीच सैंडविच बनत आइल बाड़े लोग आ बनत रहिहे लोग| चुकी राजनितिक पार्टी बिजनेसमैन के मदद करे खातिर हमेशा रेपो रेट के कम करे खातिर चिंतित रहेला| जबकी आर.बी.आई. के मुख्य चिंता महंगाई रहेला| रेपो रेट के दोहन कईला प महंगाई चरम प पहुचे के आसार रहेला| एह से आर.बी.आई. सरकारी नीतियन के ध्यान में राखी के एगो बीच के रास्ता ढूंढे खातिर हमेशा से प्रयासरत रहेला|


होम > उत्पादों > तल डेक कॉइल रोल बनाने लाइन\n(तल डेक कॉइल रोल बनाने लाइन के लिए कुल 24 उत्पादों)\nHebei Feixiang Roll Forming Machinery Co,.Ltd is one of the तल डेक कॉइल रोल बनाने लाइन leading brands in China. It is the factory & supplier specializing in manufacturing तल डेक कॉइल रोल बनाने लाइन. Offer high quality तल डेक कॉइल रोल बनाने लाइन atacheap wholesale price.\nथोक चीन से तल डेक कॉइल रोल बनाने लाइन , लेकिन कम कीमत के अग्रणी निर्माताओं के रूप में सस्ते तल डेक कॉइल रोल बनाने लाइन खोजने की आवश्यकता है। बस तल डेक कॉइल रोल बनाने लाइन पर उच्च गुणवत्ता वाले ब्रांडों पा कारखाना उत्पादन, आप आप क्या चाहते हैं, बचत शुरू करते हैं और हमारे तल डेक कॉइल रोल बनाने लाइन का पता लगाने के बारे में भी राय, आप में सबसे तेजी से उत्तर हम करूँगा कर सकते हैं।


चुनौती बनल अवसर – Hum Bhojpuria\nपुरस्कार के आखिरी कड़ी पर हमार नाम रहे। रात के करीब आठ बज के बीस मिनट होखे वाला रहे। पुरस्कार मिलते पाण्डेय कपिल जी हमरा कान में गते से कहनी, “महेंद्र जी, दिल्ली से जवन आर्केस्ट्रा टीम पाँच बजे सांझ के पहुँचे वाला रहे ऊ अभी ले आइल नइखे। गाड़ी पाँच घंटा लेट बिया। रउआ "बिरजू के बिआह" के कुछ डायलग सुना देब? हम अनाउंस कर दिहीं ? कपिल जी “बिरजू के बिआह” नाटक, सम्मेलन के अमनौर (7वां) अधिवेशन, सन 1982 में,रांची (9वां) सन 1985 में, बोकारो (10वां) सन 1988 में आ ओकरा अलावे पटना, रवीन्द्र भवन में देख चुकल रहीं। उहाँ के लागल कि ओह नाटक के संवाद सुना के, हम लोग के शांत कर लेब। सांच बात त ई रहे कि आयोजक लोगिन खातिर दर्शक के ओतना देर तक सम्हारल एगो भारी चुनौती रहे। हमरो खातिर एकल अभिनय से करीब7हजार से बेसी लोग के मनोरंजन कइल, आ ऊहो लगातार डेढ़ घंटा तक, बड़हन चुनौती रहे बाकि एगो बहुत बड़ अवसरो रहे- आपन हुनर देखावे के। कपिल जी के आँख में हम देखनी आ समस्या के गंभीरता आ अपना खातिर अवसर भांपत कहनी, “एनाउंस कर दिहीं ।”\n....चुप...चुप... सुन स ना, का बोलता। थोरहीं देर में सन्नाटा छा गइल। हम गुरु गंभीर आवाज़ में कहनी, “त अब बोलीं ?” जोरदार ठहाका गूंजल। लोग हँसत-हँसत लोट पोट हो गइल। हा हा हा हा......अरे तबे ले चुप रहे!\nबिना कुछ बोलले ऑडिएंस के अइसन ठहाका हम पहिलहूँ देख चुकल रहीं। बोकारो ट्रेनिगं सेंटर के वार्षिकोत्सवन में जब हम आपन एकल प्रस्तुति खातिर मंच पर खड़ा होत रहीं त अइसहीं लोग बिना कुछ बोलले हँसत रहे।अब हम ओही आत्मविश्वास से भरल मंच पर आपन गोड़ जमा चुकल रहीं। लोग हँसत रहल हम मुस्कात रहनी। फेनु आपन अलग-अलग नाटकन के अंश सुनावत गइनी। लोग एक-एक शब्द पर ठहाका लगावत रहल। दस बज गइल रहे आने डेढ़ घंटा पर। कपिल जी गते से आ के कहनी। गाड़ी पहुँचहीं वाली बिया। आउर आधा घंटा घींची। हम उहाँ के चिंता मुक्त करत कहनी, “ठीक बा” आ कुछेक हास्य व्यंग्य आ अनुकृति सुनइनी। आधा घंटा बीतल आ दिल्ली से आइल गायन मंडली आपन साज-बाज मंच पर रखे लागल। हम विदा लेवे के अंदाज में लोग के तसल्ली देनी कि जेकर इंतज़ार में रउआ सभे रहीं ऊ दल पहुँच गइल बा। अब रउआ... तब तक गायक दाल के मुखिया (नाम इयाद नइखे) आके कान में कहलें, "दस मिनट आउरी सम्हारी हमनी के बस नेहा के आवत बानी जा। "हम समझ सकत रहीं कि गर्मी का मौसम में दिनभर के ट्रेन सफर के थकान क बाद नेहाइल केतना जरूरी बा। आ उहो जब रात भर गावे-बजावे के होखे तब। हम ओही साहस से आगे बढ़नीं । 30 मिनट बीत गइल। मण्डली के कलाकार मंच पर आके आपन-आपन साज बाज मिलावे के शुरू कर देले रहन।10 मिनट का बाद जब दल प्रस्तुति खातिर तैयार हो गइल, हम बिदा लेबे लगनी। आडिएंस के शोर उठल, “एगो आउर- एगो आउर”,5मिनट आउरी कुछ सुना के खानपुरी कइनी आ विदा लेनी। मने-मने कहनी, “रन जीतलअ ए महेंद्र सिंह”। ई हमार पहिलका आ आखिरी अवसर रहे जब हम अकेले सवा दू घंटा ले लोग के हंसावत रहनी। एकल नाटकन में कुछ रिकॉर्डेड म्यूजिक के भा टीम के नेपथ्य से भा मंच से सपोर्ट रहेला। एह में त ओइसन कुछ रहे ना। खैर सभे दिल खोल के सराहल। लखनऊ से आइल भोजपुरी लोक के संपादक श्रीमती डा राजेश्वरी शांडिल्य आ उनकर पति डा राम बिलास तिवारी जी हमरे लखनऊ में दू महीना बाद आयोजित होखे वाला आपन सांस्कृतिक कार्यक्रम के संचालन आ एकल प्रस्तुति खातिर नेवता दिहल लोग। आवे-जाये के ac2टियर के टिकट कटा के भेजलें आ कार्यक्रम के बाद सम्मानजनक उपहारो दिहलें। खैर ऊ त बाद के बात भइल। रेणुकूट में दोसरका दिने सांझ के कवि सम्मेलन रहे। कवि लोग से मंचो खचाखच ओइसही भरल रहे जइसे कि स्टेडियम। संचालन एगो वरिष्ठ कवि के हाथ में रहे। हमहूँ मंच के पिछला भाग में कविता सुनावे के अपना पारी के इंतज़ार में बइठल रहीं। कवि सम्मेलन नियम के उद्घोषणा भइल। पहिला राउंड में हर कवि के आपन बस एकेगो कविता सुनावे के बा। संचालक महोदय जेकर नाम पुकरलें ऊ कवि आके माइक संभार लिहलें। बाकि ऑडिएंस सुने के तैयारे ना रहे। ज़ोर-ज़ोर से लोग चिचियात रहन, “बोकारो-बोकारो”। पाण्डेय कपिल जी हस्तक्षेप कइनीं । संचालक महोदय से निहोरा कइनीं कि महेंद्र जी के लोग सुनल चाहत बा। उनहीं के पहिले बोला लिहीं। संचालक जी दर्शक के बुद्धिहीनता के आ कुरुचि के खूब कोसनी आ फेनु हार के हमरे आपन कविता सुनावे खातिर आमंत्रित कइनीं। जोरदार थपरी बजा के लोग स्वागत कईलस। हम आपन एगो हास्य व्यंग्य के कविता सुनइनीं आ अपना जगहा पर लवट अइनीं। लोग चिचियाइल, “एगो आउर- एगो आउर”। संचालक के पारा गरम भइल त कपिल जी खाड़ भइनी आ लोग के समझावे के कोसिस कइनी। बाकि सब बेकार। उहाँ के फेनु संचालक से कहनीं कि महेंद्र जी के बोला लिहीं। हमार फेनु बोलाहट भइल संगहीं उहाँ का दर्शक लोग से भी बहुते परेम से कवि सम्मेलन के नियमपूर्वक चलावे में सहयोग के मांग कइनी। दर्शक मान गइलें। हम आपन दोसरको हास्य व्यंग्य कविता सुनाके रेनूकूट के माटी आ उहाँ के दर्शक लोगिन के मनहीं मने प्रणाम कइनीं जे आजो हमरा जिनगी के एगो सबसे प्रेरक संस्मरण का रूप में ताज़ा रहेला। ओहि रेणुकोट में पढ़ल-बढ़ल मेधावी संपादक मनोज भावुक जी के पहल पर हम आपन संस्मरण के कागज पर उतारत बानी। उमेद बा कि उहाँ के एह संस्मरण के आपन पत्रिका में स्थान देब।\n« भोजपुरिया समाज के जीवट कथाहम गाँव में बहुत कम रहनी बाकिर गाँव हमरा भीतर हमेशा रहल »


खबर भोजपुरी में (बियफे, 8 जनवरी 2015) – टटका खबर\n(बुध,7जनवरी के खबर)\nफ्रांस के कार्टून पत्रिका के संपादक चार्ली हेब्दो जिनकर हत्या क दिहल गइल.\nफ्रांस का राजधानी पेरिस में एगो कार्टून पत्रिका के कार्यालय पर हमला क के ओकरा संपादक समेत बारह लोग के गोली से भूंज दिहले स दू गो नकाबपोश बंदूकधारी. सात लोग घवाहिलो भइल बा. घटना का बाद ऊ अल्लाहु अकबर के नारा लगावत निकल भगले स. बतावल जात बा कि ओह पत्रिाक में कुछ कार्टून इस्लाम का खिलाफ निकलल रहुवे आ ओकरे बदला लेबे खातिर ई हमला भइल रहे. एह हमला के सगरी दुनिया में निंदा भइल बा. हमनी किहाँ हिन्दू देवी देवतन के नंगा तस्वीर बनाएवाला चित्रकार के लोग महान कलाकार बतवलसि आ पीके जइसन फिलिम के टैक्स फ्री क दिहल गइल बा यूपी आ बिहार में. बाकिर एहिजो केहू इस्लाम भा ईसाईयन का बारे में कवनो गलत बात ना कह सके.\nपेरिस में भइल एह हमला के भारत के राष्‍ट्रपति प्रणब मुखर्जी निंदा कइले बाड़न आ पीएम मोदी घिनौना काम बतवले बाड़न. कहलन कि पूरा भारत एह दुख का घड़ी में फ्रांस का साथे बा. कांग्रेस अध्‍यक्षा सोनियो गांधी एह घटना के निंदा कइले बाड़ी.\nदिल्‍ली आ लाहौर के बीच चले वाली दोस्‍ती बस सेवा अब सीमा के पार नइखे जात आ वाघा बोर्डर पर लोग के बस बदल के पाकिस्तान जाए के पड़त बा. पाकिस्तान एह रोक के एह बहाने लगवले बा कि ओहिजा आतंकी खतरा बढ़ गइल बा. ओने पाकिस्‍तानी सुप्रीमकोर्ट मुम्‍बई हमले के साजिश रचे वाला जकीर उर रहमान लखवी के हिरासत निलम्बित करे के हाईकोर्ट के आदेश के पलट दिहले बिया आ अब लखवी के जेले में रहे के पड़ी.\n13वां प्रवासी भारतीय दिवस बुध का दिने गुजरात की राजधानी गांधी नगर में शुरू हो गइल. पीएम मोदी बियफे का दिने एकर विधिवत उद्घटन करीहें. तीन दिन चले वाला ई समारोह महात्‍मा गांधी के दक्षिण अफ्रीका से भारत वापसी के सौ बरीस पूरा होखे का मौका पर बोलावल गइल बा.\nजम्‍मू-कश्‍मीर में सरकार बनावे खातिर अहजह बरकरार बा. कवनो गोल सोझा नइखे आइल अबले. भाजपा के कहना बा कि अबहीं ले ओकरा आ पीडीपी का बीच एह बारे में ढंग से बातचीत शुरू नइखे भइल. ओने ओडिशा में भाजपा अध्‍यक्ष अमित शाह दावा कइले बाड़न कि ओडिशा में अगिला सरकार भाजपा के होखी आ ऊ अकेले सरकार बनाई.\nसिडनी में चउथा आ आखिरी टेस्ट का दुसरका दिन के खेल खतम होखे बेरा भारत एक विकेट गवां के 71 रन बनवले रहुवे. एहसे पहिले अपना पहिला पारी में आस्ट्रेलिया 572 रन बनवलसि आ भारत के फालोआन टारे ला अबहियो 302 रन बनावे के बा.\nमुंबई शेयर बाजार में बुधो का दिने गिरावट के दौर जारी रहल. सेंसेक्स में 79 अंक आ निफ्टी में 25 अंक के गिरावट आइल. रुपिया 40 पइसा मजबूत भइल. कच्चा तेल के दाम सैंतालिस डालर का नीचे चल गइल बा.\nउत्तर प्रदेश विधान परिषद के बारह सीट पर चुनाव खातिर बुध का दिने बसपा के तीन गो उम्मीदवार – नसीमुद्दीन सिद्दिकी, धर्मवीर सिंह अशोक आ प्रदीप कुमार जाटव – आपन परचा दाखिल क दिहले. 13 तारीख ले परचा दाखिल कइल जा सकेला.\nबिजली के चोरी रोके आ बिजली के बकाया बिल वसूली ला यूपी में 12 जनवरी से सघन अभियान चलावल जाई.\nबिहार में जदयू के चार गो अउर बागी विधायक – पूनम देवी, अजीत कुमार, सुरेश चंचल आ राजू सिंह – आपन विधायकी खतम करे के फैसला का खिलाफ हाई कोर्ट में आपन गोहार लगा दिहले. एहसे पहिले बरखास्त चार गो विधायकन – ज्ञानेन्द्र सिंह ज्ञानू, नीरज कुमार बबलू, राहुल कुमार आ रवीन्द्र राय – के विधायकी हाईकोर्ट बहाल क चुकल बा. जदयू ओह फैसला का खिलाफ अब दू गो जज के बेंच में गोहार लगाई.\nबोधगया में इंडियन इंस्टीट्यूट ऑफ मैनेजमेंट (आईआईएम) स्थापित करे के राह साफ हो गइल बा. केंद्रीय मानव संसाधन विकास मंत्री स्मृति इरानी एकरा से सहमति जतावत दिशा-निर्देश जारी क दिहले बाड़ी. केन्द्र चाहत रहुवे कि एकरा के पटना में खोलल जाव बाकिर जमीन ना मिले के नाम पर बिहार सरकार एकरा के बोधगया में बनावल चाहत रहुवे. ओने बिहार के पशुपालन आ मछली मंत्री वैद्यनाथ सहनी समस्तीपुर में कहलन कि उजियारपुर में बिहार के पहिलका पशु विश्वविद्यालय खोलल जाई.\nकेन्द्रीय वित्तमंत्री अरूण जेटली कोलकाता में बोलावल बंगाल वैश्विक व्यापार सम्मेलन में कहलन कि केन्द्र सरकार आर्थिक वृद्धि आ तेज उद्योगीकरण करावे खातिर पश्चिम बंगाल के हर संभव सहायता दी आ एकरा खातिर राजनीतिक मतभेद के आड़े ना आवे दी. कहलन कि ई काम केन्द्र आ राज्य सरकार दुनू के जिम्मेदारी बा. कहलन कि वस्तु आ सेवाकर लागू भइला का बाद कवनो राज्य के होखे वाला राजस्व नुकसान के भरपाई केन्द्र कर दी.\nबिहार में पुलिस भर्ती परीक्षा के अभ्यर्थी बुध का दिने पटना में मुख्यमंत्री के काफिला रोक के आपन विरोध जतवलन. ओह लोग के कहना बा कि अदालत कहले रहुवे कि चार महीना का भितरे अनुसूचित जाति के सिपाहियन के खाली पड़ल पद पर बहाली क लिहल जाव बाकिर राज्य सरकार अबले कवनो डेग आगे नइखे बढ़वले.\nसारण जिला के बनियापुर प्रखंड कृषि पदाधिकारी सरयू रविदास के धान खरीद में एक करोड़ रूपिया के गबन करे के आरोप में पुलिस गिरफ्तार क लिहलसि.\nआरा टीसन पर ट्रेन से गिर के एगो आदमी के मौत हो गइल.\nरोहतास जिला के राजपुर इलाका के सिमराडीह गांव में एगो छात्र के कुछ अपराधी गोली मार के मुआ दिहले.


योगी सरकार में मुस्लिम चेहरा बलिया के दानिश आजाद अंसारी – टटका खबर\nMar 27, 2022 दानिश आजाद अंसारी, बलिया, भारतीय जनता पार्टी, मुस्लिम चेहरा, योगी सरकार\nभाजपा के मुसीबत होला कि ओकरा मुसलमानन के वोट अंगुरिए पर गिने लायक मिलेला, इहां ले कि योगी के गोरखोपुर में उनुका इलाका के कई मुस्लिम बहुल बूथन पर दस दसो गो वोट नइखे मिलल. जबकि सरकार के दीहल सुविधा जम के बाँचल गइल बा मुसलमानन के. खैरात में सुविधा लीहल लीहल हराम ना होखे बाकिर भाजपा के वोट दीहल हराम मानल जाला. एही सब का चलते अकसरहां भाजपा कवनो मुसलमान के टिकट ना देव बाकिर सरकार बनावत घरी सब्जी में पड़े वाला तेजपत्ता का तरह मुसलमान चेहरा जरुरी हो जाला. तेजपत्ता सब्जी के स्वाद बढ़ा देला एकरा बावजूद खात घरी ओकरा के एक तरफ हटा दीहल जाला.\nआदित्यनाथ योगी के पिछला मंत्रिमंडल में मुसलमान चेहरा का नाम पर क्रिकेट खिलाड़ी रहल मोहसिन खान के मौका दीहल गइल आ अबकी बेर बलिया के बाँसडीह विधानसभा में पड़े वाला गाँव अपाएल में 30 मई 1988 के जनमल दानिश आजाद अंसारी के ई मौका दीहल गइल बा.\nअइसन नइखे कि दानिश अचके में आसमान से टपकल बाडे़ं भाजपा में. पिछला करीब बारह बरीस से ऊ संघ के विद्यार्थी संगठन विद्यार्थि परिषद से जुड़लें आ तबेसे ऊ संघ परिवार के संगठन से जुड़ल बाड़न.\nबलिया के होलीक्रास स्कूल से बारहवीं पास कइला का बाद दानिश लखनऊ आ गइलें. बरीस 2006 में लखनऊ विश्वविद्यालय से बीकॉम कइला का बाद मास्टर ऑफ क्वालिटी मैनेजमेंट अउर मास्टर ऑफ पब्लिक एडमिनिस्ट्रेशन के पढ़ाई कइले बाड़न दानिश. पिछला सरकार में दानिश अंसारी के राज्यमंत्री के दरजा मिलल रहुवे उर्दू भाषा परिषद के जिम्मा दे के. बाद में एह चुनाव से पहिले दानिश के भाजपा अल्पसंख्यक मोर्चा के महामंत्री बनावल गइल रहुवे.\nभारतीय जनता पार्टी सरकार में शामिल होखला का बारे में दानिश अंसारी के कहना बा कि उनुका के मंत्री बनावल एगो समर्पित कार्यकर्ता में गोल के माथ नेतृत्व के भरोसा देखावत बा.


औरही गाँवपालिका - विकिपीडिया\n(पिप्रा प्रपि से अनुप्रेषित)\nसिद्धार्थ यादव (माओवादी केन्द्र)\nसीता कुमारी यादव (कांग्रेस)\n35.87 किमी2 (13.85 बर्गमील)\nपहिले के औरही गाविस के कार्यालय\nनेपाल में नेपालके नया 744 स्थानीय प्रशासनिक इकाई लागू भइला के बाद से सिराहा जिला के पहिले के औरही, हरकट्टी, पिपरा प्रपि, तुलसीपुर आ इटाटार गांव विकास समिति सभ के मिला के औरही गांवपालिका बनल ह। ई गांवपालिका में5गो वार्ड बा। इ गांवपालिका के कूल जनसंख्या 23,046 बा आ क्षेत्रफल 35.87 वर्गकिलोमिटर बाटे । एकर केंद्र पहिले के औरही गाविस के कार्यालय मे राखल गईल बा। इ गांवपालिका के उत्तर मे सुखीपुर नगरपालिका, अर्नमा गांवपालिका, दक्खिन मे भारत पुरब मे बरियारपट्टी गांवपालिका आ पश्चिम मे सिराहा नगरपालिका बाटे! \nऔरही गांवपालिका नेपाल के सिराहा जिला के हिस्सा हवे आ ई नेपाल में दक्खिनी-पूरबी हिस्सा में पड़े ला। ई इलाका नेपाल के तराई वाला इलाका हवे, मने कि पहाड़ प्रदेश के दक्खिन में समथर जमीन वाला इलाका हऽ। इहाँ के जलवायु के निचला उष्णकटिबंधी जलवायु में रखल गइल बा हालाँकि, कोपेन के जलवायु बर्गीकरण के हिसाब से ई इलाका Cwb कटेगरी में रखल जाला।\nइहा 2012 मइ महीना मे औरही गांव मे बहुत बड़का हादसा भेल रहे जवन मे बहुत भारी नुकसान इइहा के लोगन के भइल रहे धनमाल त का कहि 3-4 हजार घर भी जलकर राख भइल रहे। जवन निरिक्षण खातिर बिहारी नेता सभ आ नेपाल सरकार के तत्कालीन प्रधानमन्त्री डा• बाबूराम भट्टराई भी दौरा कइने रहे।\nनेपाल के बाकी गाँवपालिका सभ नियर, औरही गाँवपालिका में भी स्थानीय प्रशासन के ब्यवस्था बा। इहवों, गाँवपालिका के एक ठो कार्यालय बा आ गाँवपालिका के स्थानीय प्रशासन गांव कार्यपालिका द्वारा चलावल जाला जेकर अध्यक्ष आ उपाध्यक्ष चुनल जाला लोग।\n3. पिपरा प्रपि\nइहा यादव, सुड़ी, दुसाध, चमार, मलाह, तेली, डोम, मुसहर,  दोनवार आदि जातजातिके  बस्ती हबे ।\n↑ "गांवपालिका व नगरपालिका कौन जिला मे कितना?". लोकान्तर. 25 January 2018. पहुँचतिथी 25 January 2018.\n↑ "स्थानीय तह के विवरण". सङ्घीय मामिला तथा स्थानीय विकास मन्त्रालय. नेपाल सरकार. पहुँचतिथी 25 January 2018.\nऔरही गाँवपालिका के आसपास के जगह\nसुखीपुर नगरपालिका , अर्नमा गांवपालिका\n"https://bh.wikipedia.org/w/index.php?title=औरही_गाँवपालिका&oldid=583985" से लिहल गइल\nएह पन्ना पर आखिरी बेर संपादन 29 मई 2018 के 22:21 बजे भइल रहल।


छठ - विकिपीडिया\nसुरुज भगवान के सबेरे के पूजा आ अरघ दिहल\nहिन्दू आ जैन\nसुरुज के पूजा, लमहर उमिर, संतान आ सुख संपत्ति के खाती\nनहान, बरत (भुक्खल), पूजा, अरघा दिहल आ परसाद चढ़ावल।\nकातिक के छठ से दू दिन पहिले\nछठ के अगिला दिने\nकातिक सुदी छठ\nचैती छठ के लेके साल में दू बेर\nछठ पूजा भा छठ परब भोजपुरी, मिथिला, मगध आ मधेस इलाका के प्रमुख परब हवे। ई सुरुज के पूजा के तिहुआर हऽ आ मुख्य रूप से हिंदू औरत लोग मनावे ला। मुख्य तिथी कातिक महीना के अँजोर के छठईं तिथी हवे, एकरे दू दिन पहिले से ले के अगिला दिन ले ई तिहुआर मनावल जाला। कातिक के छठ मुख्य हवे जेकरा के डाला छठ भी कहल जाला। एकरे अलावे, चइत के महीना में भी छठ मनावल जाले जेकरा के चइती छठ कहल जाला।\nनाहन, बरत आ अरघा दिहल एह पूजा के मुख्य कार्यक्रम होला। जघह के हिसाब से, पानी के कवनों अस्थान, नद्दी-पोखरा के घाट पर मुख्य पूजा आ अरघा संपन्न होला। बिसेस परसाद के रूप में कई किसिम के फल आ खास तरीका से बनावल पकवान ठेकुआ होला जेकरा के माटी के चूल्हा पर पकावल जाला। नया सूप आ डाली में बिबिध किसिम के फल रख के घाट पर ले जाइल जाला। ओहिजा, ई सब सामग्री माटी के बेदी पर सजावल जाले, दिया अगरबत्ती बारल जाला आ कर्हियाइ भर पानी में ऊखि गाड़ल जाला जेह पर साड़ी चढ़ावल जाले। मेहरारू लोग पानी में खड़ा हो के डूबत सुरुज के पहिला अर्घा आ अगिला दिने फिर दोबारा ओही जे जा के उगत सुरुज के अरघा देला लो।\nभारत के बिहार, झारखंड, पूर्वांचल आ नेपाल के मधेस इलाका में, आ जहाँ-जहाँ एह क्षेत्र के लोग पहुँचल बा, धूमधाम से मनावल जाला। बिहार, झारखंड आ पूरबी उतर प्रदेश अउरी नेपाल के मधेस एह परब के मुख्य इलाका हवे। एह क्षेत्र में ई तिहुआर बहुत धूमधाम से मनावल जाला आ नदी किनारे घाट सभ पर एकरे खाती बिसेस तइयारी होले। एह मुख्य इलाका के अलावा, बंगाल, आसाम, दिल्ली, मुंबई, बंगलौर आ बाकी पूरा भारत में जहाँ-जहाँ एक क्षेत्र के लोग निवास करत बा, परंपरागत रूप से ई परब मनावे ला। भारत आ नेपाल के अलावा अउरी कई देसन में एह तिहुआर के मनावल जाला।\n4 मनावे वाला लोग\n5 मनावे के तरीका\n5.3 पहिला अरघ\n5.4 दुसरा अरघ\nसूर्य देव, जिनके एह परब में पूजा कइल जाला\nछठ भा छठि (संस्कृत: षष्ठी) के शाब्दिक अरथ हवे महीना के छठईं तिथी। ई तिथि हिंदू धर्म में सुरुज भगवान के पूजा खाती बिसेस महत्व के मानल जाले। एही तिथी के ई परब मनावल जाए के कारन एकर नावें छठ परब भा छठ पूजा हो गइल बा। हालाँकि, छठ सुरुज भगवान के पूजा के तिहुआर हवे, छठि शब्द, जवन तिथी खाती इस्तेमाल होला, स्त्रीलिंग होखे के कारन, पूजा के छठ माई के पूजा के रूप में भी कल्पित कइल जाला। कातिक के अँजोर के छठईं तिथी के मनावल जाए वाला एह परब के डाला छठ भी कहल जाला। डाला भा डाल, बाँस के बनावल बड़हन आकार के दउरा के कहल जाला जबकि छोट रूप के डाली भा डलिया कहल जाला। नया डाला, जवना के एह पूजा में बिसेस महत्त्व होला, में पूजा के सामग्री आ फल-नरियर-परसाद इत्यादि चीज घाट पर रख के चढ़ावे के परंपरा के डाला चढ़ावल भी कहल जाला आ एह चढ़ावा के एह तिहुआर में बिसेस अस्थान होखे के तिहुआर के डाला छठ कहल जाला।\nचंद्रमा आधारित हिंदू पतरा में छठ तिथी हर महीना के अन्हार-अँजोर दुनों पाख में पड़े ले। एह तिथी के सुरुज देवता के पूजा खाती बिसेस महत्व के मानल जाला। हप्ता के दिन सभ में अतवार के, आ सताइस गो नक्षत्र सभ में अदरा नक्षत्र के सुरुज भगवान के पूजा के बिसेस महत्व हवे, ओही तरीका से तिथी सभ में छठईं तिथी के सुरुज के पूजा खाती निश्चित कइल गइल बा आ हर महीना के छठई तिथि के सूर्य षष्ठी के नाँव से भी जानल जाला। एह हर महिन्ना परे वाला छठ सभ में भी दू गो, चइत आ कातिक महीना के अँजोर पाख के छठ, के खास महत्व दिहल जाला। चइत वाली छठ के चइती छठ कहल जाला जबकि सभसे धूमधाम से आ ब्यापक रूप से मनावल जाए वाला परब कातिक महीना वाला हवे।\nछठ के पूजा कब सुरू भइल आ काहें सुरू भइल एकरे बारे में कई गो कथा आ मान्यता चलन में बाड़ी सऽ। कथा सभ बतावल जालीं कि, सुकन्या नाँव के औरत सूर्य के पूजा कइले रहली जेकरे बाद से ई बरत छठ के रूप में मनावल जाए लागल। कृष्ण के बेटा साम्ब के शापित हो के कोढ़ के रोगी हो जाए के बाद सुरुज देवता के पूजा करे के उल्लेख भी मिले ला। महाभारत के हवाला दे के द्रौपदी के छठ ब्रत रहे के बात कहल जाले आ कुछ जगह कर्ण द्वारा एह पूजा के सुरू करे के बात कहल जाला। रामकथा में सीता द्वारा राम के राज्याभिषेक के बाद भइल दीपावली के बाद छठ के सुरुज भगवान के आराधना करे के बात बतावल जाला।\nएगो अन्य कथा मिले ले जेह में एह बरत के देवी छठी मइया के पूजा के बिबरन मिले ला। एह कथा में बतावल गइल बा कि प्रियव्रत मनु, पहिला मनु रहलें जे महर्षि कश्यप के सलाह अनुसार पुत्रेष्टि जग्य कइलेन। एह जगि के बाद उनके पुत्र भइल बाकी मुर्दा पैदा भइल। शोक में बूड़ल प्रियव्रत आ मालिनी के सोझा एगो देवी प्रगट भइली आ उनके छुअले से संतान जिंदा भ गइल। उहे देवी, अपना के ब्रम्हा के मानस पुत्री बतवली आ अपना पूजा खाती कहली। इनही के पूजा छठ मइया के पूजा के रूप में सुरू भइल।\nमनावे वाला लोग[संपादन करीं]\nछठ पूजा खाती सजावल गइल घाट\nछठ पूजा के दौरान अर्घा देवे से पहिले पानी में खड़ा औरत लोग\nछठ मूल रूप से हिंदू लोग के तिहुआर हवे। हालाँकि, कुछ मुसलमान औरत लोग के भी छठ मनावत देखल गइल बा। मुसलमान औरतन द्वारा, कौनों बिसेस कष्ट के स्थिति में, हिंदू औरतन द्वारा सलाह दिहल जाए पर ई बरत करे के बात बतावल गइल बाटे आ एकरा के मुसलमान लो के संस्कृति पर हिंदू संस्कृति के परभाव के रूप में भी देखल जाला। दुसरा तरीका से देखल जाय त ई बिहारी लोग के खास तिहुआर के रूप में देखल जाला आ बिहार के लोग में ई तिहुआर धरम के सीमा से ऊपर उठ चुकल बा आ मुसलमान आ सिख परिवार के लोग भी एह परब के मना रहल बा।\nछठ मुख्य रूप से मेहरारू लोगन के बरत हवे, हालाँकि अब मरदाना लोग भी एह ब्रत के मनावे में पाछे नइखे रहि गइल।\nमनावे के तरीका[संपादन करीं]\nसूपा में परसाद लिहले पानी में खड़ा एगो ब्रती\nमुख्य रूप से ई सुरुज के पूजा हवे, हालाँकि, एह में जेवना देवी के पूजा कइल जाला उनका के छठि मइया कहल जाला। एक साथ, सुरुज के अरघा दिहल आ छठी मइया के पूजा के तइयारी दिपावली के बादे से सुरू हो जाले। दिवाली कातिक के अमौसा के मनावल जाले, एकरे अगिला दिने गोधना कुटाला आ ओहू के अगिला दिने भाई दुइज मनावल जाले। एकरे बाद छठ के तइयारी हो जाला। दू दिन बाद चउथ के तिथि से कार्यक्रम के सुरुआत होला आ अंतिम अरघा सत्तिमी के दिहल जाला। एह चारो दिन के बिबरन नीचे दिहल जात बा:\nनहाय खाय[संपादन करीं]\nकातिक सुदी चउथ के छठ पूजा के तइयारी के रूप में नहाय खाय से सुरुआत होले। एकरा के अरवा-अरवइन भी कहल जाला। घर के नीक से साफ-सफाई कइल जाला आ एह दिन अइसन सगरी मेहरारू लो जिनके बरत भुक्खे के होला, जे लोग ब्रती कहालीं, कौनों पबित्र जलस्थान, नदी-पोखरा इत्यादि में नहान करे लीं। नहान के बाद साफ-सुथरा तरीका से भोजन तइयार कइल जाला। एह दिन मेहरारू लोग एक्के बेरा भोजन करे ला। एह भोजन में लउकी के खास महत्त्व बतावल जाला। अरवा चाउर के भात आ लउकी के तरकारी खा के ब्रत के सुरुआत कइल जाला।\nअरवा-अरवइन के अगिला दिने, मने कि पंचिमी के, एक दिन दिन भर के बरत भुक्खल जाला। ई एक तरह से मुख्य बरत से पहिले के तइयारी होला आ एही से एकरा के खरना कहल जाला। खर कइल के अरथ होला तपावल भा शुद्ध कइल। एह दिन भर के बरत के बाद साँझ के बेरा रोटी के साथे खीर भा बखीर बनावल जाले जेकरा के खरना के परसाद कहल जाला। इहे परसाद खा के मुख्य बरत सुरू होला।\nपहिला अरघ[संपादन करीं]\nपानी में ऊखि गाड़ के पूजा के तइयारी\nछठ पूजा के पहिला अरघ के समय जगमग घाट\nसुपेली में रखल परसाद जेह में ठेकुआ के बिसेस महत्व होला\nखरना के बाद के रात, आ छठईं तिथी के पूरा दिन आ रात बरत के रात होले। एही छठ तिथी के साँझ बेर नदी, पोखरा के किनारे घाट पर जाइल जाला। घाट पर जा के पूजा के पहिले घरे परसाद बनावल जाला। छठ के परसाद में ठेकुआ बनावल जाला जे गोहूँ के आटा में मीठा डारि के अ घीव के मोएन दे के दूध में सानल जाला आ सुद्ध घीव में छानल जाला। उत्तरी बिहार में एकरा के खासतौर पर माटी के साफ चूल्हा पर बनावल जाला आ साफ लकड़ी के इस्तेमाल कइल जाला। बाकी परसाद में कम से कम तीन किसिम के फल रहे ला। फल सभ में सिंघाड़ा, गंजी, केला, अनन्नास, गागल नींबू, नरियर, आ मुरई इत्यादि सामिल रहे ला।\nघाट पर पहिले से घर के सवाँग लोग सफाई क के माटी के बेदी बनवले रहे ला लोग। घर से दउरा में सगरी परसाद सामग्री सजा के ले जाइल जाला जहाँ दिया-अगरबत्ती बार के परसाद के सूप में सजा के पूजा कइल जाला आ छठ मइया के गीत गावल जाला। एकरे बाद सुरुज के डूबे से पहिले मेहरारू लोग लगभग कर्हियाइ भर से ऊपर पानी में खड़ा हो के सुरुज भगवान के पूजा करे ला। कुछ जगह, जहाँ छठ मइया के साड़ी चढ़ावे के बिधान भी होला, पानी में पाँच गो ऊखि गाड़ल जालीं जिनहन के पतई आपसे में बान्हल रहे ला आ ओही में साड़ी के सजा के ओकरा पाछे से सुरुज के पूजा कइल जाला। पूजा के बाद सुरुज भगवान के अरघा दिहल जाला। अर्घ में पानी में कई तरह के सुगंधित सामग्री मिला के तामा भा पीतर के लोटा में ले के दुनों हाथ से टिकासन से ऊपर उठा के सुरुज के सोझा धार के रूप में गिरावल जाला जेवना से ओह धार से हो के सुरुज के रोशनी चढ़ावे वाला के देह पर परे।\nपहिला अर्घा के बाद घाट से सगरी चीज बटोर के घरे आ जाला। कुछ लोग जे संतान खाती मनौती मनले रहे ला एह रात के अँगना में एक तरह के पूजा करे ला जेकरा कोसी भा कोसिया भरल कहल जाला। कोसिया माटी के एगो खास तरह के बर्तन होला जे कोहा के आकार के होला आ एकरा बरि पर दिया बनल रहे लें। एही में चढ़ावा के सामग्री भर के आ दिया सभ के बार के गीति गावल जाला।\nदुसरा अरघ[संपादन करीं]\nछठ तिथी के अगिला दिने, सत्तिमी के भोरे में लोग घाट पर दोबारा चहुँप जाला आ ओही घाट आ बेदी पर फिर से सारा पूजा के सामग्री सजावल जाले। पानी में खड़ा हो के ब्रती लोग सुरुज उगे के इंतजारी करे ला आ उगत सुरुज के भोर के दुसरा अरघा दियाला। एकरे बाद घरे लवट के परसाद खा के बरत टूटे ला आ पारन कइल जाला।\nबिहार छठ के पूजा के मूल अस्थान हवे आ मानल जाला कि हेइजे से ई बरत बाकी इलाकन में चहुँपल। बिहार के औरंगाबाद जिला में देव सूर्य मंदिर बा। मानल जाला कि एही जा से छठ के पूजा सुरू हो के बिहार आ बाद में आसपास के राज्य सभ में फइलल। बतावल जाला कि औरंगाबाद के ई जगह, देवकुंडा, महर्षी च्यवन के आश्रम रहल आ उनके पत्नी हेइजा छठ के बरत करें। इहाँ मौजूद वर्तमान सूर्य मंदिर महाराज भैरवेंद्र देव के जमाना (~1450 ईसवी) के मानल जाला। एकरे लग्गे कुछ दूरी पर सूर्यकुंड भी बा।\nमूल रूप से बिहार, पूरबी उत्तर प्रदेश आ तराई के इलाका के ई तिहुआर इहाँ के लोग के साथ-साथ भारत के बाकी इलाका में भी पहुँचल बा आ पूर्वोत्तर भारत, बंगाल आ मध्य प्रदेश में भी मनावल जाला। भारत के राजधानी दिल्ली में छठ खाती सरकारी तौर पर इंतजाम कइल जाए लागल बा आ मुंबई में भी छठ के सार्वजनिक तौर पर आयोजन कइल जा चुकल बा। दिल्ली मुंबई नियर शहर जहाँ बिहार आ उत्तर प्रदेश के लोग के काफी संख्या बा इहाँ त छठ मनावले जालाम अब ई दक्खिन भारत के बंगलौर आ चेन्नई नियर शहर सभ में भी मनावल जाए लागल बा जहाँ यूपी बिहार के लोग के मौजूदगी बा।\nछठ पर्ब के बिहार आ पूर्वांचल के लोग के सांस्कृतिक पहिचान के रूप में देखल जाला। कारण की ई पर्ब इहाँ के लोग द्वारा मनावल जाए वाला एगो यूनिक तिहुआर बाटे आ ई तिहुआर इहँवे के लोग मनावे ला, चाहे अपना मूल इलाका में भा जहाँ दुसरी जगह इहाँ के लोग परवास क रहल बा।\nछठ के बिबिध महत्व सभ में इहो एगो महत्व देखल गइल बा कि ई नया पीढ़ी के आपस में जोड़े के माध्यम बन रहल बा। हाल में आइल एगो बीडियो में नया पीढ़ी के लोग द्वारा छठ अपनावे के एगो भावुक बीडियो सोशल मीडिया पर वाइरल भइल बा। एह बीडियो में भोजपुरी-बिहारी इलाका से बाहर दुसरे राज्य में रहत युवा लोग द्वारा छठ अपनावे के प्रेरणा दिहल गइल बा।\n↑ "2017 छठ पूजा, पटना खाती तिथी". Drikpanchang.com. पहुँचतिथी 15 अक्टूबर 2017.\n↑ संपादकीय टीम, ओम बुक्स (2013). फेस्टिवल्स ऑफ इंडिया. ओम बुक्स इंटरनेशनल. पप. 56–. ISBN 978-93-81607-81-7.\n↑ विद्या बिंदु सिंह (23 मई 2015). अवधी लोक साहित्य में प्रकृति पूजा. प्रभात प्रकाशन. पप. 62–. ISBN 978-93-82898-50-4.\n↑ विनोद नंद झा (20 सितंबर 2017). एक माटी-दो अध्याय. डायमंड पाकेट बुक्स प्रा॰ लि॰. पप. 81–. ISBN 978-93-5278-499-8.\n↑ "कौन हैं छठी मइया और कैसे शुरु हुई इनकी पूजा, पढ़ें रोचक कथा". Amarujala.com. पहुँचतिथी 2017-10-15.\n↑ 6.0 6.1 मोहसिन सईदी मदनी (1993). इम्पैक्ट ऑफ हिंदू कल्चर ऑन मुस्लिम्स. एम॰ डी॰ पब्लिकेशंस प्रा॰ लि॰. पप. 137–. ISBN 978-81-85880-15-0.\n↑ रामनाथ शर्मा (1970). समकालीन भारतीय समाज और संस्कृति. सरस्वती सदन प्रकाशन.\n↑ उर्मिला शर्मा; रामनाथ शर्मा (1962). इंडियन कल्चर. केदारनाथ रामनाथ.\n↑ रामधारी सिंह दिनकर (1956). संस्कृति के चार अध्याय. राजपाल.\n↑ "हिंदुओं के साथ मुसलमान भी मना रहे हैं छठ पर्व". Deshbandhu.co.in. 2009-10-24. पहुँचतिथी 2017-10-13.\n↑ शंकरलाल सी॰ भट्ट (2005). लैंड एंड पीपल ऑफ इंडियन स्टेट्स एंड यूनियन टेरिटरीस: इन 36 वॉल्यूम्स. बिहार. ज्ञान पब्लिशिंग हाउस. पप. 355–. ISBN 978-81-7835-361-6.\n↑ "छठ पूजा एबो रेलिजन फॉर अ मुस्लिम फेमिली". Economictimes.indiatimes.com. 2013-11-07. पहुँचतिथी 2017-10-13.\n↑ टाइम्स ऑफ इंडिया (2015-11-16). "मुस्लिम्स ज्वाइन इन छठ पूजा सेलेब्रेशंस". Timesofindia.indiatimes.com. पहुँचतिथी 2017-10-13.\n↑ "Here dozens of Muslim and Sikh families do Chhath with full devotion". Jagran.com. पहुँचतिथी 2017-10-13.\n↑ आभा सेन url=https://www.patrika.com/news/jabalpur/start-worship-of-the-chhath-maiya-5624/ (2015-11-16). "छठ पूजा : लौकी की सब्जी ग्रहण कर शुरू किया व्रत". Patrika.com. Missing pipe in: |author= (मदद); Missing or empty |url= (मदद); |access-date= requires |url= (मदद)\n↑ 17.0 17.1 ट्रेंडिंग न्यूज़ अलर्ट (2014-10-27). "छठ सेलिव्रेशन इन जमशेदपुर". Bhaskar.com. पहुँचतिथी 2017-10-15.\n↑ "à¤›à¤ à¤ªà¥‚à¤œà¤¾ à¤•à¥‡ à¤°à¤¸à¥?à¤® à¤°à¤¿à¤µà¤¾à¤œ, à¤›à¤ à¤ªà¥‚à¤œà¤¾ à¤¨à¤¿à¤¯à¤®, à¤›à¤ à¤ªà¥‚à¤œà¤¾ à¤ªà¤°à¤‚à¤ªà¤°à¤¾". Festivalsofindia.in. 2017-08-09. पहुँचतिथी 2017-10-15.\n↑ "Chhath Puja special importance of vegetables in|छठ पूजन में सब्जियों का विशेष महत्व - Navbharat Times" (English में). Navbharattimes.indiatimes.com. पहुँचतिथी 2017-10-15.\n↑ 20.0 20.1 20.2 Vijay S. Upadhyay; Gaya Pandey (1993). History of Anthropological Thought. Concept Publishing Company. पप. 154–. ISBN 978-81-7022-492-1.\n↑ "Welcome to Bihar Tourism". Bihartourism.gov.in. पहुँचतिथी 2017-10-13.\n↑ Anirudha Behari Saran; Gaya Pandey (1992). Sun Worship in India: A Study of Deo Sun-Shrine. Northern Book Centre. पप. 50–. ISBN 978-81-7211-030-7.\n↑ World Encyclopaedia of Interfaith Studies: World religions. Jnanada Prakashan. 2009. प. 679. ISBN 978-81-7139-280-3.\n↑ "महापर्व छठ पूजा 2017: केजरीवाल सरकार ने दिल्ली में छठ पूजा की तैयारियां शुरू की mahaparv chhath puja 2017: Delhi government started preparation of chhath mahaparv 2017" (English में). Inkhabar.com. पहुँचतिथी 2017-10-13.\n↑ भाषा (2016-11-06). "delhi chhath pooja rpf preparation". Jansatta. पहुँचतिथी 2017-10-13.\n↑ "Such was the first Chhath Puja in Mumbai|ऐसी थी मुंबई की पहली छठ पूजा - Navbharat Times" (English में). Navbharattimes.indiatimes.com. पहुँचतिथी 2017-10-13.\n↑ "मुंबई के जुहू बीच पर छठ पूजा में शामिल हुए CM फडणवीस". Punjabkesari.in. 2016-11-07. पहुँचतिथी 2017-10-13.\n↑ "BBC Hindi - भारत - छठ का पर्व तस्वीरों में". Bbc.com. पहुँचतिथी 2017-10-13.\n↑ "Bihar-Jharkhand Chhath festival in southern India boom - दक्षिण भारत में भी बिहार-झारखंड के छठ पर्व की धूम". Khabar.ndtv.com. 2015-11-17. पहुँचतिथी 2017-10-13.\n↑ Share on Twitter (2012-11-21). "Sun worshippers ditch river, do puja in swimming pool - Times of India". Timesofindia.indiatimes.com. पहुँचतिथी 2017-10-13.\nविकिमीडिया कॉमंस पर संबंधित मीडिया छठ पर मौजूद बा।\n"https://bh.wikipedia.org/w/index.php?title=छठ&oldid=715006" से लिहल गइल\nनेपाल के संस्कृति\nकातिक महीना के तिहुआर\nएह पन्ना पर आखिरी बेर संपादन 10 अप्रैल 2022 के 12:25 बजे भइल रहल।


यूपी पंचायत चुनाव के चउथको दौर पूरा – टटका खबर\nकाल्हु बुध का दिने यूपी पंचायत चुनाव के चउथको दौर पूरा हो गइल. एहू दौर में छिटपुट वारदात छोड़ कवनो बड़हन घटना ना भइल. अलबत्ता गाजीपुर जिला में मीरपुर सोनबरसा गाँव के परधान रहल आ मौजूदा चुनावो में परधानी के उमीदवार पचास बरीस के मिरी राम के गोली मार के हत्या क दीहल गइल. एह घटना का बाद खिसियाइल लोग के विरोध प्रदर्शन का चलते कुछ देर ला चक्का जामो लगावल गइल.\nकुछ जिला में काल्हु का बदले आजु वोट डालल जात बा. अइसन आठ गो जिला बाड़ी सँ. गौतमबुद्ध जिला में तकनीकि कारण से अबकी वोट नइखे करावल जात.\nसगरी दौर के वोट गिने के काम तेरह तारीख के होखे वाला बा.


पइसवा जात कहां बा – Anjoria\nMar 26, 2012 भोजपुरी, लस्टम पस्टम\nराहुल गांधी अपना चुनाव प्रचार में कई हाली कहले कि गांव के विकास के खातिर जवन रुपिया आवे ला तवना में से दसे पइसा मिले ला बाकी गायब हो जाला. काफी सोचला पर ई पता ना चलल कि के खा जाला. मन में 90 पइसा हजम करे वालन के बारे में जाने की लालसा बढ़ गइल. हाथ गोड़ फरके लागल, काहेकि दू दिन पहिलहीं खून टेस्ट करवले रहले जेह में पता चलल रहे कि खून में दसे प्रतिशत हीमोग्लोबिन बा, बाकी त पानी बा. अब ई राष्ट्रीय विषय पर सोचला से जवन दिमाग के मेहनत पड़त रहे ओह से उहो दस प्रतिशत पानी भइल जात रहे. अभी इहे सब सोचत रहनी कि कहीं बंवड़ियात रामभरोसी आ गइले.\nका हो काका, बड़ा गंभीर बाड़ऽ कवनो बात बा का?\nबतवनी कि भाई हम बिचार के हाईमार्ग पर दउरऽतानी.\nराम भरोसी बोलले कि बुझाता कि नेतवन के भाषण सुनि के तहरो विचार के कब्ज हो गइल बा. साफ साफ बतावऽ त ओकर कवनो रस्ता निकालल जाई. हम कहनी, राहुल भइया कहि गइल बाड़े कि गांव व गरीबन के विकास के नाम पर एक रुपया में से 10 पैसे ही पहुंचेला. बाकी 90 पइसा बीचे में साफ हो जाला. हमनी के कौर के हड़प जाला. राम भरोसी जोर से हंसले, जइसे घोड़ा हिनहिनात होखो.\nकाका तहरा मालूम बा कि जवन बात राजीव गांधी कहले रहले तवने उनकर बेटा राहुल गांधी कहऽ तारे. जब उनका मालूम बा कि केंद्र से गांव में भेजल रुपिया में से दसे पइसा पहुंचे ला त उनका इहो मालूम होई कि ऊ नब्बे पइसवा से केकरा गाड़ी में पेट्रोल भराला. चाचा ई नेता लोग गरीब के बीच में डाल के अइसन राजनीति के जाल बीनले बा कि ओह फंस के गरीब बेचारा बी पी एल हो जाई आ ई लोग आउर अमीर हो जाई. बी पी एल माने सरकार एगो गरीबी के रेखा तैयार कइले बीया, गांव के गरीब लोग ओहू से नीचे चलि गइल बा. तबो ई लोग ओकर पाछ नइखे छोड़त अब ना जाने कहां भेजी लोग. विकास के नांव पर जे कुछ आवऽ ता ओहु पर ई उच्चकन के नजर पर गइल बा.\nहम कहनी, राहुलो भइया भी त कुछ सोचिये के कहले होइहे.\nराम भरोसी बोलले, चाचा राहुल भइया खाली बोले ले, सोचस ना. आ जे इनका भाषण के बारे में सोचे ला लोग चाहे जे लिखे ला लोग ओकनी के जमात अलगे होला. एकनी के ना कवनो गांव चाहे गरीब के विकास के जरूरत बा आ ना जानकारी राखल जरूरी बा. अब ई लोग जवन सुख सुविधा पावे ला ओही के बारे में बात उठावे ला आ नेता लोग उहे बोले ला. खास कर के चुनाव के मौसम मे जेहसे गरीब एही में बउराइल रहे. जब ई लोग के मतलब निकलि जाई त ना गरीब के बारे में बात करी लोग ना गांव के बारे में. तब ई लोग दोसरा बात पर बोली लोग. ई लोग के मतलब बड़ा दूर के होला. एही से ई लोग के देखावल रोशनी में मत जा आपन रोशनी खोज लऽ. राम भरोसी खइनी मलत चल गइले आ हम सोचत रहि गइनी कि साठ बरिस से ई बात हमनी का काहे ना समझ पवनी सँ.


पहिला बेर असल जेल में शूटिग भइल फिलिम कालिया ला – Anjoria\nफिलिमन में जेल देखावल त खूब जाला बाकिर ऊ असली जेल ना होके स्टूडियो के सेट भर होला. बाकिर सिनेमा भोजपुरी के रंगबाज हैदर काजमी अपना फिलिम ‘कालिया’ खातिर असली जेल में शूटिंग कइलन आ उहो कवनो छोट मोट जेल ना बलुक नक्सल प्रभावित जहानाबाद के ‘काकोपाली जेल’ में.\nबाद में हैदर काजमी बतवलन कि जब काकोपाली जेल देखलन त सोचलन कि एकर इस्तेमाल ‘कालिया’ में कइल जा सकेला. चूंकि एह जेल के अबही बनावल जात बा से शूटिंग के अनुमतिओ आराम से मिल गइल. कहलन कि काकोपाली जेल में शूटिंग कइल उनुका ला एगो नायाब अनुभव रहल.\nजबरदस्त एक्शन भरल फिल्म ‘कालिया’ में हैदर काजमी, अक्षरा सिंह, अनिल यादव आ बालेश्वर सिंह के मुख्य भूमिका बा. निर्देशक हउवें शिवराम यादव.